Pembelian panik antara punca bekalan telur berkurangan
Oleh ABDUL RASHID ABDUL RAHMAN

21 Oktober 2022, 6:33 pm
BENTONG – Permintaan yang tinggi termasuk pembelian panik ditambah waktu pusingan pengeluaran yang rendah menyebabkan bekalan telur di negeri ini mengalami kekurangan.
Pengarah Kementerian Perdagangan Dalam Negeri dan Hal Ehwal Pengguna negeri, Datuk Mark Ujin berkata, pihaknya memberi jaminan bekalan telur akan kembali pulih dan mencukupi termasuklah bagi menampung permintaan semasa musim perayaan Deepavali.
“Ia hanya berlaku gangguan bekalan, bukan stok tidak ada tetapi dari segi permintaan tinggi dan pada masa sama pengeluar ada masa ‘down time’ yang mana memerlukan masa untuk kembalikan semula barisan pengeluaran.
“Jadi kita minta orang ramai tidak membuat pembelian panik dengan jumlah yang banyak dan tidak memilih gred tertentu kerana bekalan telur adalah mencukupi,”katanya dalam sidang media Pelancaran Skim Harga Maksimum Musim Perayaan (SHMMP) Deepavali 2022 di sebuah pasar raya di sini hari ini.
Menurut Mark, bekalan telur ayam di seluruh negeri akan kembali seperti biasa cuma mengambil sedikit masa lagi selepas bekalan baharu sampai.
Katanya, KPDNHEP akan terus melakukan pemantauan di seluruh negeri bagi memastikan bekalan telur dan barangan keperluan lain adalah mencukupi untuk kegunaan orang ramai.

Dalam pada itu beliau berkata, pelaksanaan SHMMP Deepavali 2022 akan berkuatkuasa bermula 20 Oktober hingga 26 Oktober melibatkan lapan jenis barangan terkawal sempena perayaan berkenaan.
Katanya, antara barangan terkawal SHMMP Deepavali 2022 ialah daging kambing biri-biri import bertulang, tomato, cili merah, kelapa biji, kelapa parut, bawang merah kecil, bawang merah besar dan kacang dal.
Sementara itu beliau berkata, sepanjang 10 bulan tahun ini pihaknya telah menjalankan pemeriksaan ke atas 28,128 premis perniagaan yang terdiri daripada pemborong dan peruncit.
Ujarnya sepanjang pelaksanaan SHMMP pelbagai perayaan tahun ini pula sebanyak sembilan kes telah dibuka di bawah Akta Kawalan Harga dan Antipencatutan 2011 yang melibatkan kompaun sebanyak RM2,300 – KOSMO! ONLINE


Lebih dua juta umat Islam tunai umrah sejak bulan Julai
Oleh KOSMO!

21 Oktober 2022, 5:30 pm
MEKAH – Kerajaan Arab Saudi mendedahkan telah mengeluarkan lebih dua juta visa buat jemaah dari 176 negara untuk menunaikan ibadah umrah sejak musimnya bermula pada 1 Muharam, 30 Julai lalu, lapor akhbar Saudi Gazette semalam.
Ahli Jawatankuasa Kebangsaan Haji, Umrah dan Lawatan, Hani Al-Omairi, berkata bahawa kira-kira 150 syarikat perkhidmatan umrah dan pertubuhan menyediakan perkhidmatan terbaik untuk para jemaah.
Kerajaan Arab Saudi sangat menekankan agar tetamu rumah Allah itu dapat menjalani ibadah dengan mudah dan selesa dari masa ketibaan mereka sehingga berlepas pulang ke negara masing-masing.
Menurut Hani, Indonesia yang merupakan negara dengan penduduk beragama Islam paling ramai di dunia mendahului senarai penghantaran jemaah umrah tertinggi setakat ini.
Kedudukan itu diikuti oleh Iraq, Turki, Pakistan, Malaysia, India, dan Azerbaijan.
Beliau berkata musim umrah yang akan datang bakal menyaksikan lebih banyak peningkatan kemasukan jemaah umrah dari pelbagai negara di dunia.

Sementara itu, Ketua Umum Urusan Dua Masjid Suci mengumumkan bahawa jumlah jemaah umrah dalam dan luar negara serta jemaah yang mengunjungi Masjidil Haram mencecah lebih 30 juta pada suku pertama tahun ini.
Jumlah mereka yang mengunjungi dan bersolat di Masjid Nabawi dalam tempoh tersebut dianggarkan melebihi 40 juta.
Pihak presidensi menyatakan bahawa ia telah membuat pengaturan yang terperinci dan memanfaatkan teknologi baharu yang canggih.
Antara kemudahan teknologi yang diguna pakai adalah perkhidmatan robotik dan kecerdasan buatan yang membolehkan jemaah haji dan umrah melakukan ritual mereka dalam suasana penuh kerohanian. – Agensi


KPDNHEP jamin bekalan telur pulih hujung bulan ini
Oleh AMRAN MULUP

21 Oktober 2022, 4:51 pm
MELAKA – Kementerian Perdagangan Dalam Negeri dan Hal Ehwal Pengguna (KPDNHEP) memberi jaminan gangguan bekalan telur di seluruh negara akan pulih hujung bulan ini.
Timbalan Ketua Setiausaha KPDNHEP, Datuk Roziah Abudin berkata, kekurangan itu berpunca daripada penutupan 21 ladang berskala kecil yang didapati tidak efisien.
Katanya, bagi menangani isu tersebut, KPDNHEP telah memberi modal kepada syarikat-syarikat besar bagi meningkatkan pengeluaran mereka, sekali gus dapat menampung kekurangan bekalan telur di pasaran.
“Usaha kerajaan menaikkan subsidi daripada tiga sen kepada lapan sen bagi telur Gred A, B dan C juga menjadi salah satu faktor mendorong syarikat-syarikat besar dapat meningkatkan pengeluaran untuk pasaran tempatan.
“Bekalan dijangka pulih dalam masa terdekat ini kerana jaminan sama turut diberikan oleh salah satu pengeluar utama iaitu syarikat Huat Lai di Merlimau, Jasin untuk meningkatkan pengeluaran,” katanya.
Beliau berkata demikian pada sidang akhbar selepas Majlis Pelancaran Skim Harga Maksimum Perayaan (SHMP) Deepavali di Pasaraya Mydin, Ayer Keroh di sini, hari ini.

Tambahnya, bekalan telur sememangnya ada, namun tidak mencukupi mengikut tempahan dibuat dengan pengurangan antara lima hingga 10 peratus.
Mengulas lanjut, Roziah berkata, sehingga kini pihaknya masih menerima aduan di seluruh negara mengenai kekurangan bekalan telur di peringkat runcit.
“Permintaan bekalan telur dilihat terus meningkat secara mendadak daripada pihak industri selepas semua sektor kembali pulih daripada ancaman pandemik Covid-19.
“Justeru, KPDNHEP akan terus memantau penggunaan telur di peringkat mereka dan peniaga kedai makan, memandangkan penggunaan bagi isi rumah tidak meningkat,” ujarnya. – KOSMO! ONLINE


Lelaki tinggalkan isteri, bercinta dengan anak tiri umur 18 tahun
Oleh KOSMO!

21 Oktober 2022, 6:30 pm
WASHINGTON – Seorang wanita berkongsi satu kisah di laman Reddit mengenai bekas suaminya yang membina sebuah keluarga dengan anak perempuannya, lapor akhbar New York Post semalam.
Tiffany, 40, berasa semua impiannya seakan menjadi kenyataan apabila bertemu dengan Mark. Pada ketika itu, dia mempunyai seorang anak perempuan berusia tiga tahun.
“Hidup saya terasa sempurna. Pada 2010, saya melahirkan seorang anak lelaki dengan suami saya. Saya ada dua anak, suami yang hebat, rumah, kereta dan kerja yang bagus. Kehidupan yang hebat.
“Suami saya kemudian memberitahu bahawa dia telah menjalinkan hubungan dengan anak perempuan saya dan meninggalkan saya untuk dia,” katanya.
Tiffany ketika itu menyedari bahawa setelah tujuh tahun, dunianya yang sempurna akan runtuh. Mark memaklumkan perkara itu sejurus selepas ulang tahun anak perempuannya yang ke-18.
Tiffany bagaimanapun tidak menghalang pasangan itu untuk meninggalkannya, manakala anak perempuannya tidak faham mengapa ibunya sangat kecewa dan marah.

Setahun kemudian, anak perempuannya hamil dan Tiffany ketika itu memutuskan untuk menjauhi mereka dari hidupnya.
Setelah empat tahun, anak perempuannya mengandung pula anak kedua. Bekas suaminya yang kini berusia 44 tahun sudah mempunyai dua anak dengan anak perempuan Tiffany yang kini berusia 22 tahun.
“Anak-anaknya (Mark) ialah cucu saya yang juga merupakan adik-beradik tiri kepada anak perempuan saya. Ia menjijikkan. Saya tidak tahu bagaimana untuk menghadapinya,” katanya. – Agensi


Amaran hujan lebat dan ribut petir di 10 negeri
Oleh NUR ALWANI A. BAKAR

21 Oktober 2022, 4:14 pm
PETALING JAYA – Jabatan Meteorologi (MetMalaysia) melaporkan hampir semua negeri termasuk Sabah dan Sarawak diramal mengalami hujan lebat dan ribut petir petang ini.
MetMalaysia dalam satu hantaran di Facebook memaklumkan, cuaca buruk tersebut dijangka berlarutan sehingga pukul 7 malam ini.
“Bahagian utara Kedah melibatkan Padang Terap, Sik, Baling, Kulim dan Bandar Baharu dan Pulau Pinang.
“Daerah terlibat di Perak adalah Kerian, Larut, Matang Dan Selama, Hulu Perak, Kuala Kangsar, Kinta, Kampar dan Batang Padang, manakala Kelantan melibatkan Jeli, Kuala Krai dan Gua Musang,” kata MetMalaysia.
Bagi Terengganu, ribut petir dan hujan lebat dijangka berlaku di Besut, Hulu Terengganu, Marang, Dungun dan Kemaman, manakala Pahang membabitkan Tanah Tinggi Cameron, Lipis, Raub, Jerantut, Bentong, Temerloh serta Kuantan.
Amaran sama turut dikeluarkan di Negeri Sembilan melibatkan Seremban, Port Dickson, Kuala Pilah dan Rembau, manakala Johor di Batu Pahat, Kluang, Mersing, Pontian, Kulai, Kota Tinggi dan Johor Bahru.

“Turut terlibat di Sarawak, Betong (Saratok dan Kabong), Sarikei, Sibu (Sibu dan Selangau), Mukah, Kapit (Belaga), Bintulu (Bintulu), Miri (Telang Usan dan Marudi) dan Limbang.
“Hujan lebat diramalkan membadai sabah di kawasan Tawau, Sandakan (Tongod, Kinabatangan dan Sandakan) dan Kudat (Pitas dan Kudat),” kata kenyataan itu.
Amaran cuaca buruk dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.- KOSMO! ONLINE


Remaja 19 tahun jatuh cinta pada janda sebelah rumah berusia 56 tahun
Oleh KOSMO!

21 Oktober 2022, 3:35 pm
BANGKOK – Seorang remaja lelaki dari wilayah Sakhon Nakhon, Thailand jatuh cinta pada wanita yang juga jirannya yang kini berusia 56 tahun, lapor laman Coconut News semalam.
Wuthichai Chantaraj, 19, mula mengenali Janla Namuangrak semasa berusia 10 tahun apabila sering membantunya mengemas rumah.
Dalam tempoh 10 tahun berkenalan, Wuthichai akhirnya meluahkan perasaan kepada Janla yang merupakan seorang janda anak tiga dan cintanya mendapat balasan positif.
Wuthichai berkata ini adalah kali pertama dalam hidupnya di mana dia mahu memastikan seseorang itu hidup dengan selesa.
Dia menambah bahawa Janla yang kini bergelar tunangannya ialah seorang wanita yang rajin dan jujur.
“Saya melihat rumahnya yang buruk dan mendapati diri saya mula mengambil berat untuk memastikan kehidupan dia lebih baik daripada sekarang.

“Saya sangat mengagumi semangatnya hidup sendirian selepas berpisah dengan bekas suami hampir 20 tahun lalu,” kata Wuthichai.
Janla pula berkongsi bahawa cinta remaja itu membuatkan dia berasa muda semula.
“Wuthichai bagaikan adi wira bagi saya. Semasa kecil, dia sering membantu saya membersihkan kawasan rumah.
“Apabila dia besar, kami mula ada perasaan antara satu sama lain dan tidak menyangka hubungan ini akan berubah menjadi pasangan suami isteri tidak lama lagi,” ujarnya.
Menurut Janla, semasa mereka mengumumkan hubungan cinta mereka kepada keluarga dan rakan-rakan pada awal tahun ini, hampir kesemuanya melabelkan pasangan ini sebagai gila. – Agensi


12,500 cuti anggota bomba dibekukan untuk persediaan banjir
Oleh NOOR HAYATI MAMAT

21 Oktober 2022, 3:38 pm
MARANG – Jabatan Bomba dan Penyelamat Malaysia (JBPM) membekukan cuti bagi 12,500 pegawai dan anggotanya di seluruh negara mulai 7 November depan sebagai persediaan menghadapi sebarang kemungkinan banjir.
Ketua Pengarah JBPM, Datuk Seri Mohammad Hamdan Wahid berkata, pembekuan cuti berkenaan akan berlanjutan sehingga berakhirnya tempoh kritikal banjir berakhir iaitu bulan Mac depan.
Beliau berkata, sepanjang tempoh tersebut, kesemua pegawai serta anggota bomba terlibat akan bersiap siaga di 332 balai bomba di seluruh negara.
“JBPM telah siap sedia daripada pelbagai aspek hadapi kemungkinan bencana banjir sepanjang tempoh Monsun Timur Laut.
“Kita sediakan lebih kurang 1,900 logistik marin, kenderaan darat, pengangkutan dan aset menyelamat lain untuk digunakan dalam operasi banjir nanti,” katanya selepas merasmikan penutup Pertandingan Kawad Kecekapan JBPM di Akademi Bomba dan Penyelamat Malaysia Wilayah Timur di sini hari ini.
Mohammad Hamdan berkata, negeri-negeri yang kerap dilanda banjir pada musim tengkujuh iaitu Kelantan, Terengganu, Pahang, Sabah, Sarawak dan Johor akan menjadi fokus utama JBPM bermula bulan hadapan.

Jelas beliau, gerak kerja JPBM akan berpandukan ramalan cuaca serta kenaikan paras air laut atau fenomena air pasang besar.
“Kita juga akan terus memantau kawasan lereng dan cerun bukit yang berdepan ancaman hakisan dan tanah runtuh selain kawasan rekreasi atau jeram berisiko dilanda fenomena kepala air.
“Kita percaya dengan persiapan dilakukan tahun ini, tahap kesiapsiagaan lebih mantap berbanding tahun lalu. Pengalaman tahun lalu telah mengajar kita perlunya persediaan bagi keperluan-keperluan tertentu yang sebelum ini mungkin luar jangkaan,” katanya. – KOSMO! ONLINE


Aeril Zafrel ‘keruhkan keadaan’, kongsi foto beras, topi dan tisu Mydin
Oleh MOHD. HAIKAL ISA

21 Oktober 2022, 3:29 pm
PETALING JAYA – Pelakon Aeril Zafrel menggeletek hati ramai apabila berkongsi sekeping foto menunjukkan beras, topi dan kotak tisu jenama Mydin menerusi hantaran status Instagram terbaharunya.
Dikenali sebagai antara selebriti yang gemar mengusik, Aeril atau nama sebenarnya, Suhairil Sunari, 33, menulis status kedengaran sarkastik, namun pada masa sama bersifat lucu menyentuh isu yang sedang hangat diperkatakan melibatkan penyanyi Caprice dan Mydin.
“Ni dah jumpa depan-depan (merujuk foto dimuat naik). Apa lagi, gaduhlah takkan diam sahaja. Hmm, sekadar mengeruhkan keadaan,” coretnya ringkas.
Hantaran status tersebut menjemput pandangan orang ramai termasuk daripada pelakon Hun Haqeem berbunyi: “Kau memang terpaling kreatif.”
Dalam pada itu, seorang pengguna Instagram menulis dalam ruangan komen: “Jangan. Nanti kena suruh buat permohonan maaf. Lepas itu, sisi gelap akan dikeluarkan (didedahkan).”
Terdahulu, dunia hiburan tempatan dihangatkan dengan tindakan Caprice atau nama sebenarnya, Ariz Ramli yang berhasrat mengambil tindakan undang-undang terhadap pasar raya Mydin berjumlah RM30 juta disebabkan beberapa kenyataan berbaur perlian syarikat tersebut dalam media sosial.

Lebih memanaskan situasi, Pengarah Urusan Mydin, Datuk Wira Dr. Ameer Ali Mydin tampil dengan kenyataan mencabar penyanyi rap itu untuk meneruskan niat menyaman syarikatnya.
“Kalau betul Caprice nak saman, hantar surat saman kepada pihak kami, biar peguam saya nanti akan semakkan,” katanya semalam. – KOSMO! ONLINE


PRU15: Khairy dapat kerusi tidak selamat?
Oleh NAZARUDIN SHAHARI

21 Oktober 2022, 4:28 pm
SEREMBAN – Menteri Kesihatan, Khairy Jamaluddin Abu Bakar hari ini memberitahu, beliau pasti akan dihantar bertanding di kerusi Parlimen yang sebelum ini dimenangi oleh parti pembangkang.
Penyandang kerusi Parlimen Rembau itu malah menambah, dalam perbincangan dengan pucuk kepemimpinan, beliau juga hampir pasti tidak akan dapat kerusi yang dianggap selamat.
“Saya terima cabaran bertanding di kerusi yang berkenaan demi parti bagi menggalas tanggungjawab untuk pergi bersaing di kawasan yang kalah.
“Kita semua kena memainkan peranan untuk parti. Kalau semua pergi ke kawasan selamat, kita tidak akan membawa agenda parti secara meluas.
“Kena ada yang sanggup bertanding di kawasan yang sebelum ini mungkin tidak pernah menang,” katanya dalam sidang media selepas merasmikan Majlis Penyerahan Peranti Siswa Keluarga Malaysia di Universiti Teknologi Mara (UiTM) Kampus Seremban di sini hari ini.
Ditanya sama ada kerusi tersebut merupakan kerusi di Negeri Sembilan, Khairy Jamaluddin bagaimanapun enggan mengesahkan.

Beliau menjelaskan, belum ada keputusan muktamad dibuat oleh pucuk pimpinan yang masih melakukan penilaian lebih terperinci.
“Susah nak kata. bukan satu (kerusi sahaja) tetapi dua atau tiga kawasan yang sedang dipertimbangkan. Saya serahkan kepada pucuk pimpinan untuk membuat keputusan,” ujarnya lagi.
Khairy Jamaluddin yang lebih mesra dikenali sebagai KJ sebelum ini dilaporkan berkata, beliau terbuka bertanding di mana-mana kerusi Parlimen sama ada di Negeri Sembilan mahupun Lembah Klang pada Pilihan Raya Umum Ke-15 (PRU15).
Ia selepas beliau memberi laluan kepada Timbalan Presiden UMNO yang juga Ketua UMNO Bahagian Rembau untuk bertanding di kerusi Parlimen berkenaan yang telah dirinya memberikan khidmat selama tiga penggal.
Sebelum ini beberapa kerusi Parlimen di Negeri Sembilan disebut-sebut akan ditandingi oleh Khairy Jamaluddin antaranya Parlimen Tampin, Kuala Pilah dan Port Dickson.
Barisan Nasional (BN) tewas di ketiga-tiga kerusi tersebut pada pilihan raya umum yang lalu.
Di Parlimen Port Dickson yang dahulunya pernah dikenali sebagai Telok Kemang sudah beberapa kali dimenangi oleh calon pembangkang.
Ia sebelum ini diduduki oleh Pengerusi Pakatan Harapan (PH), Datuk Seri Anwar Ibrahim yang semalam telah memutuskan untuk bertanding pula di Parlimen Tambun di Perak.
Antara yang disebut-sebut bakal menggantikan dirinya sebagai calon mewakili PH di kerusi itu ialah Menteri Besar Negeri Sembilan yang juga Ketua Cabang PKR Port Dickson, Datuk Seri Aminuddin Harun. – KOSMO! ONLINE


2,252 laman sesawang disekat langgar hak cipta
Oleh PETAH WAZZAN ISKANDAR

21 Oktober 2022, 3:54 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) berjaya membanteras 531 kes pengedaran cetak rompak dengan anggaran nilai rampasan sebanyak RM 5.4 juta sejak 2018.
Ketua Pengarah Penguatkuasanya, Azman Adam berkata, kejayaan itu merupakan kerjasama pelbagai pihak seperti pihak berkuasa tempatan (PBT), Polis Diraja Malaysia (PDRM), Suruhanjaya Komunikasi dan Multimedia Malaysia (SKMM) dan pemain industri.
Katanya, tindakan itu dilihat serius dan tidak akan berkompromi dengan mana-mana individu atau peniaga yang terlibat dalam menawarkan penjualan alat peranti teknologi penstriman mengandungi karya hak cipta tanpa kebenaran secara fizikal atau digital.
“Selain itu, Malaysia sering dijadikan contoh kepada negara-negara lain ekoran keberkesanan melaksanakan sekatan laman sesawang dan penurunan kandungan dalam melumpuhkan capaian kepada cetak rompak digital.
“Bagi tempoh 2018 hingga September 2022, KPDNHEP melaksanakan sekatan laman sesawang mengandungi karya hak cipta tanpa kebenaran secara digital melibatkan 2,252 laman sesawang selain 2,391 kandungan diturunkan bagi tindakan,” katanya dalam satu kenyataan di sini tadi.
Azman berkata, inisiatif lain dilakukan dengan menyekat laman sesawang cetak rompak ialah melalui program Cyber Copyright Enforcement (CYCORE).

“Bermula 2021 sehingga kini, sebanyak 27 filem telah menyertai program itu dengan 319 laman sesawang disekat dan 1,902 penurunan kandungan.
“Tindakan berkenaan merupakan kaedah paling pantas dan berkesan dalam melumpuhkan aktiviti penularan cetak rompak digital dengan kerjasama pihak SKMM,” jelasnya.
Menurutnya, tindakan itu dijalankan melalui penguatkuasaan Akta Komunikasi dan Multimedia 1988 (Akta 588).
Susulan itu, Azman menegaskan, mana-mana individu atau peniaga yang menjual alat peranti teknologi penstriman mengandungi karya hak cipta tanpa kebenaran akan dikenakan tindakan bawah seksyen 43AA, Akta Hak Cipta 1987. – KOSMO! ONLINE


Bekalan telur di Perak mencukupi
Oleh WAT KAMAL ABAS

21 Oktober 2022, 4:19 pm
PARIT BUNTAR – Kementerian Perdagangan Dalam Negeri dan Hal Ehwal Pengguna (KPDNHEP) Perak menegaskan bekalan telur ayam di negeri ini adalah mencukupi, malah pihaknya tidak menerima sebarang aduan rasmi berhubung kekurangan bahan makanan berkenaan.
Pengerusi Jawatankuasa Perdagangan Dalam Negeri dan Hal Ehwal Pengguna, Integrasi Nasional dan Masyarakat Sivil, Datuk Abdul Yunus Jamahri berkata, pihaknya memberi jaminan bahawa bekalan telur di negeri ini adalah mencukupi menjelang musim perayaan Deepavali biarpun wujud permintaan tinggi.
“Secara puratanya sebanyak 148.5 juta telur mentah dikeluarkan sebulan oleh 23 pengusaha ladang swasta untuk pasaran tempatan dan kita juga turut menerima bekalan dari beberapa negeri lain.
“Secara umumnya bekalan di negeri ini adalah mencukupi, walaupun ada beberapa kawasan dikatakan mengalami kekurangan,” katanya selepas menghadiri sesi Walkabout dan Pemantauan Pelaksanaan Skim Harga Maksimum Musim Perayaan Deepavali 2022 di Pasar Raya Econsave Parit Buntar di sini hari ini.
Menurutnya, kekurangan bekalan di beberapa kawasan berkemungkinan akibat berlakunya permintaan tinggi berikutan musim perayaan dan ia bersifat sementara.
“Sekiranya berlaku kekurangan bekalan, pihak KPDNHEP Perak akan membuat perbincangan segera bersama Jabatan Perkhidmatan Veterinar (JPV) dan pihak pengeluar bagi menyelesaikan perkara itu dengan segera.

“Setiap hari pihak penguat kuasa dan pegawai membuat pemantauan harga bagi memastikan tiada pihak yang mengambil kesempatan memanipulasi harga barangan terkawal termasuk telur mentah ini,” katanya.
Dalam perkembangan lain, Abdul Yunus berkata, KPDNHEP Perak telah membuat pemeriksaan terhadap 16,047 premis bermula dari 5 Febuari lalu hingga semalam.
“Daripada jumlah tersebut, sebanyak 269 premis telah diambil tindakan membabitkan kesalahan tiada tanda harga dan tiada harga khas merah jambu (255 premis), manakala menjual melebihi harga kawalan melibatkan 14 kes.
“Keseluruhan nilai sitaan yang dibuat oleh KPDNHEP adalah sebanyak RM24,236 dan RM40,00 nilai kompaun dikenakan kepada peniaga yang ingkar,” katanya. – KOSMO! ONLINE


Kadar inflasi Malaysia pada September catat 4.5 peratus
Oleh KAMARIAH KHALIDI

21 Oktober 2022, 4:10 pm
PUTRAJAYA – Kadar inflasi Malaysia pada bulan September mencatatkan sebanyak 4.5 peratus iaitu lebih rendah berbanding 4.7 peratus yang direkodkan pada Ogos lalu.
Menteri di Jabatan Perdana Menteri (Ekonomi), Datuk Seri Mustapa Mohamed berkata, Malaysia mencatatkan kadar inflasi lebih rendah pada September berbanding beberapa negara terpilih seperti Zon Euro (10 peratus), Amerika Syarikat (8.2 peratus), Filipina (6.9 peratus), Thailand (6.4 peratus) dan Indonesia (6 peratus).
Menurutnya, bagi tempoh Januari hingga September pula, kadar inflasi adalah 3.3 peratus.
“Kenaikan pada September disumbangkan oleh peningkatan inflasi kumpulan makanan yang menyederhana kepada 6.8 peratus berbanding 7.2 peratus pada Ogos.
“Kenaikan yang perlahan bagi kumpulan makanan itu didorong oleh komponen makanan di rumah yang meningkat dengan sederhana iaitu 5.7 peratus berbanding 6.4 peratus pada Ogos,” katanya dalam kenyataan di sini hari ini.
Jelasnya, subkumpulan daging merangkumi ayam, daging lembu, babi, kambing, kerbau dan itik turut mencatatkan peningkatan lebih perlahan kepada 6.6 peratus pada September berbanding 9.9 peratus Ogos lalu.

Mustapa berkata, walaupun kumpulan susu, keju dan telur mencatatkan peningkatan tertinggi sebanyak 8.8 peratus pada September, namun ia masih perlahan berbanding peningkatan 9.4 peratus pada Ogos.
“Telur ayam menyumbang sebanyak 22.8 peratus kepada keseluruhan wajaran subkumpulan susu, keju dan telur yang turut menyederhana kepada sembilan peratus berbanding 12.6 peratus pada bulan sebelumnya.
“Subkumpulan sayur-sayuran juga telah mula menyederhana pada September dengan catatan 6.3 peratus berbanding 8.9 peratus pada bulan sebelumnya,” ujarnya. – KOSMO! ONLINE


Ismail Sabri jamin pembangunan luar bandar terus diperkasa
Oleh MOHD AZLI ADLAN

21 Oktober 2022, 4:25 pm
KEMAMAN – Pembangunan luar bandar dijamin akan terus diperkasa sekiranya Barisan Nasional (BN) diberi mandat menerajui negara pada Pilihan Raya Umum ke-15 (PRU15).
Perdana Menteri, Datuk Seri Ismail Sabri Yaakob berkata, beliau amat cakna dengan pembangunan luar bandar kerana bukan sahaja berasal dari kampung, malah pernah menjadi Menteri Pembangunan Luar Bandar dan Wilayah.
Beliau berkata, pembangunan luar bandar sentiasa diberi perhatian, malah peruntukannya telah dipertingkatkan lagi pada pembentangan Bajet 2023 baru-baru ini.
“Peruntukan Ketengah (Lembaga Kemajuan Terengganu Tengah) misalnya akan dinaikkan kepada RM56 juta pada tahun depan berbanding RM39 juta pada tahun ini.
“Segala pembangunan dan perancangan ini akan diteruskan dengan syarat kerajaan di bawah kepimpinan saya bersama parti berwarna biru (BN) menguasai Putrajaya,” katanya di Bandar Seri Bandi di sini hari ini.
Beliau berkata demikian pada program Ramah Mesra bersama warga Lembaga Kemajuan Terenganu Tengah (Ketengah).

Dalam perkembangan sama, Ismail Sabri memuji komitmen Ketengah dan Pengerusinya, Datuk Seri Ahmad Said atas kejayaan memajukan kawasan wilayah itu seluas 650,000 hektar di pedalaman daerah ini, Dungun dan Hulu Terengganu.
Beliau berkata, program pembangunan ekonomi dan sosial dilaksanakan Ketengah terbabit telah memberi manfaat kepada 168,000 penduduk. – KOSMO! ONLINE


JPJ kutip RM286 juta hasil bidaan kurang setahun
Oleh SITI NUR MAS ERAH AMRAN

21 Oktober 2022, 3:32 pm
SEBERANG PERAI – Jabatan Pengangkutan Jalan (JPJ) mencatatkan pendapatan RM286 juta hasil kutipan bidaan secara dalam talian (JPJeBid) dalam tempoh kurang 10 bulan tahun ini.
Ketua Pengarahnya, Datuk Zailani Hashim berkata, inisiatif pembidaan nombor pendaftaran kenderaan memudahkan kedua belah pihak berurusan dalam talian.
“Sehingga Oktober ini, sebanyak 124 siri nombor pendaftaran telah diperkenalkan melalui sistem e-bid dengan purata keuntungan sebanyak RM2.3 juta bagi setiap siri.
“Sistem ini menjadi pemudah cara buat pengguna untuk membida nombor-nombor yang disukai secara telus dan efektif.
“Kalau dahulu, orang Pulau Pinang tidak boleh bida nombor plat luar, tetapi sekarang boleh bida nombor mana-mana negeri hatta Sarawak sekalipun secara dalam talian,” katanya selepas menghadiri Majlis Amanat Khas dan Pelancaran Kaunter Pandu lalu JPJ Pulau Pinang di Seberang Jaya, di sini hari ini.
Sehingga kini, seramai 940,000 individu telah melayari JPJeBid dan diyakini akan terus meningkat susulan sistem yang mesra pengguna.

Dalam perkembangan lain, beliau berkata kaunter pandu lalu memudahkan urusan pelanggan menerusi tempoh transaksi singkat.
Katanya, pelanggan boleh memperbaharui lesen kenderaan motor (LKM), lesen memandu Malaysia (LLM), pertukaran lesen memandu percubaan (PDL) ke lesen memandu Malaysia (CDL) dan pembayaran saman terkini menerusi transaksi kurang dari lima minit.
“Kita akan luaskan perkhidmatan ini ke Perak, Kelantan, Terengganu dan Negeri Sembilan dalam masa terdekat.
“Bagi perkhidmatan terbaharu pula, kita akan sediakan 100 unit kiosk yang mesra orang kurang upaya (OKU) dan akan ditempatkan di seluruh negara,” tambahnya. – KOSMO! ONLINE


Mekanik lumpuh terlepas hukuman sebatan
Oleh MOHD YUNUS YAKKUB

21 Oktober 2022, 1:56 pm
SHAH ALAM – Seorang mekanik lumpuh separuh badan menarik nafas lega apabila dilepaskan daripada hukuman sebatan atas kesalahan memiliki syabu tiga tahun lalu oleh Mahkamah Tinggi, hari ini.
Tertuduh, Ben Khaled Abd. Molok, 42, yang kini berkerusi roda telah diperintah hukuman tiga sebatan kerana memiliki 17.71 gram (g) methamphetamine oleh mahkamah sama pada 17 Ogos 2020.
Hakim Datuk Ab. Karim Ab. Rahman memutuskan demikian selepas dimaklumkan mengenai kesihatan Ben Khaled yang tidak sesuai untuk hukuman sebat dilaksanakan.
“Mahkamah menggunakan budi bicara Seksyen 291 Kanun Tatacara Jenayah untuk meminda hukuman itu. Saya remit (membatalkan) terus sebatan atas faktor kesihatan,” katanya.
Terdahulu, Timbalan Pendakwa Raya Tengku Intan Suraya Tengku Ismail memaklumkan mahkamah mempunyai bidangkuasa di bawah Seksyen 291 Kanun Tatacara Jenayah untuk meminda hukuman tiga sebatan yang dikenakan terhadap Ben Khaled memandangkan doktor penjara mengesahkan dalam laporannya bahawa lelaki itu tidak sesuai untuk disebat.
Sementara itu, Peguam Hafizuddin Salehuddin mewakili Ben Khaled ketika ditemui di luar mahkamah memaklumkan anak guamnnya sebelum ini telah selesai menjalani penjara tiga tahun dari tarikh ditangkap pada 12 Februari 2019 seperti yang telah dijatuhi Mahkamah Tinggi bagi kesalahan sama memiliki syabu.

“Anak guam telah bebas sepenuhnya daripada kesalahan tersebut selepas mahkamah membatalkan hukuman sebatan dan telah menjalani penjara tiga tahun.
“Setelah selesai dokumentasi di penjara nanti (penjara Kajang) dia akan dibebaskan,” ujarnya.
Berdasarkan pertuduhan, Ben Khaled didakwa memiliki dadah methamphetamine seberat 17.71 g di sebuah bengkel kereta di Taman Perindustrian Tago, Sri Damansara kira-kira pukul 4 petang pada 12 Februari 2019.
Justeru, dia melakukan kesalahan mengikut Seksyen 12(2) Akta Dadah Berbahaya 1952 yang boleh dihukum di bawah Seksyen 39A (1) akta sama yang memperuntukkan hukuman penjara sehingga lima tahun dan sebatan tidak lebih sembilan sebatan rotan.
Kelmarin, Mahkamah Rayuan Putrajaya melepas dan membebaskan Ben Khalid daripada hukuman gantung sampai mati atas kesalahan mengedar dadah jenis methamphetamine seberat 10.53g.
Panel tiga hakim Mahkamah Rayuan yang diketuai Hakim Datuk Seri Kamaludin Md. Said memutuskan sabitan mengedar dadah terhadap Ben Khaled tidak selamat.
Dua lagi hakim yang menganggotai panel itu ialah Datuk Wira Ahmad Nasfy Yasin dan Datuk Hashim Hamzah. – KOSMO! ONLINE


Tangan Nas-T berlubang lakonkan sendiri babak aksi
Oleh MOHAMMAD SHAHEMY AZMI

21 Oktober 2022, 3:14 pm
PETALING JAYA – Gara-gara melakonkan sendiri babak aksi, pelakon Nas-T mendedahkan dirinya pernah mengalami kecederaan serius sehingga menyebabkan bahunya terkehel selain tulangnya terkeluar.
Bahkan sewaktu menjalani penggambaran filem Air Force The Movie: Selagi Bernyawa, tangannya ‘berlubang’ kerana terkena senjata sewaktu melakukan aksi pergelutan dalam suasana gelap.
Nas-T atau nama lengkapnya Nas Muammar Zar Nasruddin berkata, kemalangan tersebut merupakan antara risiko yang perlu ditanggung oleh seseorang pelakon apabila melakukan sendiri babak aksi tanpa menggunakan pelakon lagak ngeri.
“Saya sendiri yang mahu melakukan sendiri babak aksi itu tanpa menggunakan pelakon lagak ngeri. Tapi tak apalah sebab saya pernah jalani latihan sebelum ini dan berpengalaman.
“Cuba bayangkan jika seseorang pelakon tak ada pengalaman?” ujarnya kepada Kosmo! Online.
Nas-T, 39, berkongsi pengalamannya melakukan sendiri babak aksi ketika disoal tentang kewajaran seseorang pelakon disuruh pengarah untuk melakukan sendiri adegan lasak.

Sehubungan itu, dia mengingatkan mana-mana produksi supaya jangan sewenang-wenangnya menyuruh pelakon yang tidak mempunyai kepakaran melakonkan sendiri babak aksi (lagak ngeri) bagi mengelak perkara tidak diingini terjadi.
Katanya, babak aksi yang dilakukan pelakon tidak berkemahiran boleh mengakibatkan kecederaan atau lebih buruk lagi berisiko membawa maut.
“Produksi perlu menjauhkan bahaya kepada pelakon untuk mengelak sebarang kejadian tidak diingini.
“Jika tersalah percaturan, silap-silap boleh mengakibatkan kecederaan atau lebih buruk lagi menyebabkan kematian,” jelasnya.
Tambah pelakon itu lagi, produksi seharusnya menyediakan pelakon lagak ngeri untuk menjayakan babak aksi jika seseorang pelakon itu tidak mempunyai pengalaman atau latihan bagi melakukan babak tersebut.
“Produksi juga harus mengkaji risiko yang ada sebelum memberikan sebarang arahan kepada pelakon bagi mengelak sebarang kejadian buruk terhadap mereka,” katanya.
Nas-T yang ditemui ketika majlis pratonton filem pendek terbaharu lakonannya iaitu Astana The Series baru-baru ini turut berkata, dia tidak meletakkan kepercayaan mudah kepada mana-mana sutradara untuk mengarahkan dia melakonkan babak aksi lasak.
“Saya terlebih dahuulu mengadakan perbincangan dan perlu mengetahui mutu kerja pengarah berkenaan.
“Kalau tidak, memang ibarat menyerah tengkuk sendiri untuk cedera,” katanya.
Terdahulu, Kosmo! Online sebelum ini melaporkan pelakon Wafariena Roslan mengalami kecederaan pada perut dan tisu punggungnya pula koyak selain berlaku pendarahan semasa terbabit dalam penggambaran sebuah drama pada 8 Oktober lalu.
Ibu Wafariena, Suzana Hamad, mendakwa anaknya itu diminta melakonkan aksi tersebut hingga 12 kali walaupun selepas dimaklumkan mengalami kecederaan.
Susulan itu, Suzana memberi tempoh seminggu bermula Isnin lalu untuk pihak produksi tampil menyelesaikan isu terbabit. – KOSMO! ONLINE


Tiga lelaki terselamat dalam kebakaran rumah kedai
Oleh TUAN NURHIDAYAH TUAN AB.GHANI

21 Oktober 2022, 2:22 pm
KUALA LUMPUR – Tiga lelaki warga asing berjaya diselamatkan dalam kebakaran melibatkan rumah kedai berhampiran sebuah kedai serbaneka di Jalan Datuk Haji Eusoff di sini awal pagi tadi.
Penolong Kanan Penguasa Bomba Kuala Lumpur, Mohd. AlHafiz Asmuni berkata, Pusat Gerakan Operasi menerima panggilan kecemasan berhubung kebakaran tersebut sekitar pukul 1.31 pagi.
“Jentera bomba tiba di lokasi pada pukul 1.39 pagi dan mendapati kebakaran itu melibatkan bangunan rumah kedai di tingkat tiga.
“Operasi pemadaman segera dilakukan sehingga kebakaran dapat dikawal sepenuhnya kira-kira pukul 1.52 pagi,” katanya.
Katanya, siasatan pihak bomba mendapati, terdapat dua bilik yang terbakar sepenuhnya.
Menurutnya, operasi pemadaman dilakukan oleh pasukan operasi dari Balai Bomba dan Penyelamat (BBP) Sentul serta bantuan BBP Jalan Hang Tuah dan BBP Titiwangsa. – KOSMO! ONLINE.


Amaran ribut petir di Johor
Oleh NUR ALWANI A. BAKAR

21 Oktober 2022, 3:09 pm
PETALING JAYA – Jabatan Meteorologi Malaysia (MetMalaysia) melaporkan hampir seluruh Semenanjung serta Sabah dan Sarawak diramal dalam keadaan baik susulan tiada amaran ribut petir dikeluarkan pada petang ini kecuali Johor.
Menerusi hantaran MetMalaysia di Facebook, amaran ribut petir dan hujan lebat cuma dikeluarkan di kawasan Johor yang melibatkan daerah Batu Pahat, Kluang, Mersing, Pontian, Kulai, Kota Tinggi dan Johor Bahru.
MetMalaysia turut menjangkakan bahawa ribut petir, hujan lebat dan angin kencang di Johor berlaku sehingga pukul 5 petang.
“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam,” katanya. – KOSMO! ONLINE


Mahkamah: Lelaki mengaku tidak salah campak kucing dari tingkat 15
Oleh NUZULSHAM SHAMSUDDIN

21 Oktober 2022, 1:48 pm
PETALING JAYA – Seorang lelaki yang juga pengurus hartanah mengaku tidak bersalah di Mahkamah Majistret di sini hari ini, atas pertuduhan mencampak seekor kucing dari tingkat 15 sebuah pangsapuri di sini Isnin lalu.
Tertuduh Chan Kam Kin, 44, membuat pengakuan tidak bersalah itu selepas pertuduhan dibacakan terhadapnya di hadapan Majistret Zhafran Rahim Hamzah.
Mengikut pertuduhan, Kam Kin didakwa melakukan khianat ke atas seekor kucing dengan mencampakkannya dari tingkat 15 hingga menyebabkan kematian terhadap haiwan itu.
Kesalahan itu didakwa dilakukan di sebuah pangsapuri di PJS 8/9 di sini pukul 7.30 malam pada 17 Oktober lalu.
Berikutan itu pertuduhan dikemukakan mengikut Seksyen 428 Kanun Keseksaan membawa hukuman penjara maksimum tiga tahun atau denda atau kedua-duanya sekali, jika sabit kesalahan.
Semasa prosiding, Timbalan Pendakwa Raya Aqharie Durranie Aziz mencadangkan tertuduh diikat jamin sebanyak RM6,000 dengan seorang penjamin.

Bagaimanapun, tertuduh yang diwakili peguam, Kailash Sharma merayu agar anak guamnya yang bekerja sebagai pengurus hartanah itu diberi ikat jamin rendah kerana tidak mempunyai pendapatan tetap selain perlu menyara seorang anak berusia lapan tahun.
Selepas mendengar permohonan daripada kedua-dua pihak, Majistret Zhafran membenarkan tertuduh diikat jamin sebanyak RM4,000 dengan seorang penjamin.
Tarikh 25 Januari 2023 ditetapkan untuk sebutan kes.
Pada 19 Oktober lalu, media melaporkan seorang lelaki tempatan ditahan kerana disyaki melakukan khianat terhadap haiwan dengan mencampakkan kucing dipercayai milik jirannya dari tingkat 15 di sebuah pangsapuri.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, suspek yang berusia 44 tahun itu ditahan selepas pihaknya menerima laporan pada 17 Oktober lalu. – KOSMO! ONLINE


Jangkaan 1.9 juta pengguna lebuh raya sempena Deepavali
Oleh MOHD RASDAN AHMAD

21 Oktober 2022, 3:25 pm
PETALING JAYA – Pertambahan trafik sehingga 1.9 juta kenderaan dijangka berlaku di semua rangkaian lebuh raya kendalian PLUS Malaysia Berhad (PLUS) sempena cuti umum Hari Deepavali bermula esok.
Ketua Pegawai Operasi PLUS, Datuk Zakaria Ahmad Zabidi berkata, jumlah tersebut menunjukkan peningkatan berbanding 1.7 juta kenderaan sehari pada hari biasa.
Tambahnya, pihak PLUS telah mengeluarkan Jadual Cadangan Waktu Perjalanan (TTA) bagi memastikan kelancaran perjalanan pengguna lebuh raya.
“Ia juga bagi membantu orang ramai merancang perjalanan mereka di samping membantu kami mengagihkan trafik yang bergerak di pelbagai destinasi.
“TTA juga diwujudkan bagi mengagih trafik dan mengurangkan kesesakan terutamanya di lokasi kritikal, plaza tol dan kawasan rehat sepanjang musim perayaan ini,” jelasnya melalui satu kenyataan semalam.
Katanya, TTA direka untuk mengelakkan pelanggan yang menuju ke destinasi lebih jauh daripada ‘bertembung’ dengan kumpulan kenderaan yang menuju ke destinasi lebih dekat.

“TTA boleh memberikan kesan yang lebih baik kepada pengalaman perjalanan pelanggan lebuh raya,” katanya.
Tambahnya, orang ramai boleh merujuk jadual TTA di laman web www.plus.com.my serta saluran media sosial PLUS.
Selain itu, Zakaria berkata, PLUS juga akan memastikan tiada penutupan lorong atau kerja penyelenggaraan serta naik taraf atau pembinaan dilaksanakan bermula esok hingga 25 Oktober ini.
Katanya, pengguna lebuh raya dari Lembah Klang yang menuju ke Perlis, Kedah, Pulau Pinang, Perak dan Johor supaya dinasihatkan menggunakan lebuh raya sebelum pukul 10 pagi.
“Pengguna lebuh raya dari negeri berkenaan yang bergerak pulang ke Lembah Klang bermula 24 hingga 26 Oktober pula disarankan supaya memasuki lebuh raya sebelum pukul 10 pagi.
“Untuk perjalanan yang lebih selesa, PLUS dengan kerjasama Lembaga Lebuhraya Malaysia (LLM) dan Polis Diraja Malaysia (PDRM) akan mengaktifkan Ujian Awam SmartLane di laluan Bukit Tambun-Plaza Tol Juru dan Sungai Petani Selatan-Hentian Sebelah Tikam Batu untuk mengurangkan kesesakan,” katanya. -KOSMO! ONLINE.


Murid 11 tahun maut dihempap tiang gol
Oleh IVAN AMIRUL

21 Oktober 2022, 1:43 pm
KOTA KINABALU – Seorang kanak-kanak lelaki maut selepas dihempap tiang gol ketika aktiviti sukan di Pekan Manggatal semalam.
Bagaimanapun,murid berusia 11 tahun berkenaan disahkan meninggal dunia ketika mendapatkan rawatan di Hospital Likas dalam kejadian pukul 12.20 tengah hari itu,
Ketua Polis Daerah Kota Kinabalu, Asisten Komisioner Mohd Zaidi Abdullah berkata, hasil siasatan awal, mangsa adalah salah seorang murid di Sekolah Jenis Kebangsaan (C) Lok Yuk, Manggatal.
“Mangsa dipercayai dihempap besi palang tiang gol sewaktu berlangsungnya aktiviti sukan tahunan sekolah di padang terbabit.
“Kejadian disedari bapa mangsa serta guru sekolah itu sebelum bertindak menghubungi talian kecemasan 999 bagi mendapatkan bantuan segera.
“Mangsa seterusnya dihantar ke hospital namun disahkan meninggal dunia ekoran kecederaan parah di kepala,” katanya dalam kenyataan media hari ini.

Mengulas lanjut, Mohd Zaidi memaklumkan siasatan di lokasi kejadian mendapati tiada sebarang unsur-unsur perbuatan jenayah.
Menurutnya, kes diklasifikasikan sebagai kematian mengejut (SDR) namun siasatan lanjut masih dijalankan.
Terdahulu, tular di media sosial sejak petang semalam video berdurasi 14 saat memaparkan seorang kanak-kanak diangkat menggunakan pengusung oleh pasukan perubatan yang hadir membantu di lokasi kejadian. – KOSMO! ONLINE


Masalah kesihatan anak dorong buat bisnes
Oleh KOSMO!

21 Oktober 2022, 3:06 pm
DIUJI dengan masalah kesihatan anak sehingga kerap kali keluar masuk hospital membulatkan tekad ibu tiga cahaya mata ini untuk berhenti kerja.
Bertahun bekerja sebagai kakitangan pengurusan di salah sebuah syarikat swasta langsung tidak membuatkan Norfahanis Azhari sesal dengan tindakan muktamadnya itu.
Ujar Norfahanis, anak keduanya yang lahir dalam keadaan pramatang itu kerap terkena sakit hingga menyebabkan dia dan suami terpaksa berulang alik bagi mendapatkan rawatan.
“Kalau diingatkan ketika itu, saya sendiri tidak tahu bagaimana boleh harungi sampai ke tahap ini.
“Perkara yang menyebabkan saya sanggup lepaskan jawatan disebabkan kesihatan anak kedua yang tidak begitu menginzinkan.
“Bila kerap kali masuk wad, kerja saya pun terganggu kerana acap kali ambil cuti. Jadi, lepas fikir masak-masak saya nekad berhenti kerja untuk fokus jaga anak,” katanya kepada Aura.
Tambah wanita kelahiran Batu Kikir, Negeri Sembilan itu lagi, setelah ambil keputusan berhenti kerja, dia mula terdetik untuk menjalankan bisnes secara online dengan menjual minyak wangi.
“Kalau ikutkan, pada awal itu saya agak risau juga mengenai pendapatan kerana sudah terbiasa bekerja dan ada wang sendiri.
“Tapi saya serah dan letakkan semua kepada Allah. Saya percaya rezeki itu pasti tiba kalau sudah tertulis. Jadi sambil fokus menjaga anak, saya mula libatkan diri dalam bisnes online secara kecil-kecilan.
“Modal permulaan pun suami yang beri selepas dia izinkan saya untuk berniaga membantunya mencari rezeki di rumah sambil menggalas tanggungjawab sebagai isteri dan ibu,” katanya.

SUAMI, Mohd. Hanafiah Mahmood menjadi tulang belakang dan penguat semangat buat wanita tiga cahaya mata ini untuk terus maju dan berdaya saing dalam bisnes diceburi.
Meneruskan perkongsian, wanita cekal berusia 33 tahun ini berkata, berbekalkan sedikit pengalaman pernah menjual pelbagai barangan online secara sambilan ketika masih bekerja itulah digunakannya semula untuk kembali berniaga.
“Kenapa saya pilih untuk berniaga minyak wangi berjenama L’amour kerana saya sendiri memang penggemar wangian tersebut dan dekat dengan jiwa.
“Paling buatkan saya membulatkan tekad untuk berhenti kerja dan sertai bisnes tersebut adalah pengasas produk tersebut yang merupakan rakan sekelas semasa di sekolah menengah turut pernah melalui nasib sama iaitu berhenti kerja demi mengutamakan keluarga,” katanya.
Ujar Norfahanis lagi, bermula daripada situlah, dia mula nampak masa depan dan rezekinya dalam bidang perniagaan juga dipermudahkan Allah saban hari.

“Alhamdulillah sejak mula dari bawah sebagai pengedar biasa sampailah dilantik menjadi master leader. Kalau sebelum ini berniaga seorang diri, dan ada 10 ejen di bawah kendalian saya.
“Diam tak diam, lepas tiga empat tahun berniaga, kini saya sudah ada 600 orang pengedar sah di seluruh negara dan jumlah itu bakal bertambah dari semasa ke semasa,” ujarnya.
Ditebak mengenai cabaran yang ditempuhi sejak bekerja sendiri dan terjun dalam arena bisnes, Norfahanis memberitahu, perkara tersebut pasti tidak boleh terlepas bagi mereka yang bergelar usahawan.
DORONGAN dan sokongan pengedar dan ejen sah banyak membantu Norfahanis menguruskan operasi perniagaan secara komprehensif.
“Bagi saya jatuh bangun adalah lumrah buat usahawan yang nak berjaya dan apa yang membezakan sama ada kita mampu bertahan atau tidak.
“Saya sendiri pernah difitnah bekas pengedar (anak team) sendiri selain kawan yang menjauhkan diri selain diperli sewaktu kita awal-awal berniaga.
“Tapi, tiada satu pun saya balas. Sebab tiada gunanya saya nak bertegang urat dan lebih baik ambil keputusan untuk diam sahaja serta buktikan saya juga boleh berjaya,” katanya yang tidak pernah menyangka mencatatkan jualan mencecah RM1.8 juta dua tahun lalu.
Dia menambah, suami, anak-anak dan keluarganya merupakan tulang belakang kepada kejayaannya menempuhi setiap cabaran selama ini.
Bagi mereka yang berminat untuk menambah pendapatan di bawah kendalian Norfahanis, bolehlah menghubungi talian 012-603 5969 atau menerusi Facebook, Farhanies Azhari. – KOSMO! ONLINE


Orang lain jalan macam kura-kura, Dr. Amalina 4 hari sudah cantik
Oleh KOSMO!

21 Oktober 2022, 2:08 pm
PETALING JAYA – Pakar bedah, Dr. Nur Amalina Che Bakri mengejutkan ramai apabila semalam, dia berkongsi gambar bersama puterinya, Arabella Mia keluar berjalan-jalan sekitar London.
Apa yang menjadi perhatian, Dr. Amalina kelihatan sihat dan bertenaga meskipun baru sahaja memasuki hari keempat tempoh berpantang selepas bersalin anak sulungnya itu.
Dalam pada itu, rata-rata pengikutnya meminta petua tentang amalan yang dilakukannya supaya memiliki tenaga dalaman yang kuat selain penjagaan merawat luka bersalin dengan cepat.
Bagaimanapun, ada juga individu yang menyindir Dr. Amalina kerana tidak berpantang dengan betul.
Namun, komen tersebut dibalas oleh pengguna lain yang mengatakan, sebagai seorang doktor pasti Dr. Amalina tahu tentang penjagaan kesihatan dirinya agar tidak memudaratkan.
“Cantiknya doktor nampak bertenaga, saya dulu hari keempat lepas bersalin, masih berkain batik, tudung sarung sahaja mampu, badan masih penat nak bergerak, apa petuanya doktor?,” soal Ayuni.

“Hebat doktor Kalau saya dah jalan macam kura-kura, walaupun dah sebulan pun masih rasa lemah badan, tapi doktor mampu bawa anak jalan-jalan dekat bandar lagi, mungkin ada penjagaan cara moden yang sesuai untuk kami para ibu amalkan,” kata Suhaila. – KOSMO! ONLINE


Wawa Zainal ditegur, pakai tudung nampak leher
21 Oktober 2022, 2:18 pm
PETALING JAYA – “Mula-mula dulu elok sahaja pakai tudung labuh tutup semua, suka tengok.”
Demikian komen netizen selepas melihat imej dan gaya tudung dipakai pelakon Wawa Zainal yang dikatakan perlahan-lahan mula berubah.
Semuanya gara-gara gaya tudung dipakai isteri pelakon Aeril Zafrel itu menampakkan bahagian leher dan hujung telinganya dalam satu perkongsian Instagram.
“Ala, kenapa pakai tudung macam itu Wawa? Nampak telinga, rambut dan leher. Sedih,” luah seorang netizen.
Tidak kurang juga ada yang menegur pelakon filem Tujuh Petala Langit itu kerana menampakkan auratnya kepada umum.
“Puan Wawa, janganlah bagi tunjuk leher sama telingamu. Tahu itu aurat. Sayang bha sama kau,” tegur netizen lain.

Menerusi perkongsian dalam Instagram, Wawa memuat naik beberapa keping gambar dan video menyanyi lagu Kill This Love nyanyian kumpulan Blackpink bersama anak keduanya, Hayla Maghfiratul Adzkiyaa, 5.
Dalam video tersebut, Wawa atau nama lengkapnya Nur Hawa Zainal Abidin, 31, memakai sehelai selendang yang diikat ke belakang dengan fesyen baju berwarna-warni ketika menjalani sesi fotografi untuk produk keluarannya, Wawa Cosmetics.
Bagaimanapun, Wawa tidak memberi respons terhadap semua komen netizen yang menegur tentang auratnya.
Dalam pada itu, perkongsian pelakon asal Lahad Datu, Sabah itu juga menarik perhatian peminat lain yang memuji kecantikan dia dan Hayla.
“Fotogenik betul. Comel!” komen seorang peminat.
Sebelum ini, Wawa dan suaminya kerap kali menjadi perhatian netizen gara-gara gaya hidup mewah mereka seperti hadiah kereta mewah dan bercuti ke luar negara.
Sekitar Jun lalu, pasangan itu pernah menjadi bualan kerana berkongsi resit bayaran ketika menikmati hidangan stik mewah di sebuah restoran milik tukang masak popular, Salt Bae di London, England yang berharga £1,791.70 (RM10,065.54). – KOSMO! ONLINE


Ibu terkejut anak jadi ‘orang minyak’ selepas jatuh longkang
Oleh KOSMO!

22 Oktober 2022, 9:30 pm
JAKARTA – Sebuah klip video tular di media sosial Indonesia memaparkan seorang wanita terkejut apabila mendapati badan anak perempuannya dipenuhi lumpur hitam pekat akibat terjatuh ke dalam sebuah longkang, lapor laman berita Suara.com.
Video itu dimuat naik dalam akaun Instagram @memomedsos.
Seorang kanak-kanak perempuan kelihatan berdiri di luar rumah ketika menunggu ibunya keluar. Dia kelihatan takut untuk menemui ibunya selain risau akan dimarah.
Ibunya kemudian menghampiri dan dia kemudian cuba menjelaskan perkara yang berlaku walaupun dengan suara yang gagap.
Menurut budak perempuan itu, dia tiba-tiba terjatuh ke dalam lubang yang disyaki longkang ketika cuba berjalan mengundur.
“Macam mana boleh jatuh. Jalan mengundur di mana? Tanya wanita itu.

Bagaimanapun, video tersebut tidak memberikan maklumat lanjut mengenai kejadian tersebut.
Klip video berkenaan mendapat perhatian netizen di ruangan komen.
“Kalau saya pasti sudah panik kerana takut masuk mata atau tertelan air kotor. Tidak sempat fikir untuk merakam, pasti terus dibersihkan,” kata seorang netizen. – Agensi


PRU15: Tanah rancangan Felda di Bera kubu kuat BN -PM
Oleh AZIZAH SHAFIEI

22 Oktober 2022, 9:41 pm
BERA – Tanah Rancangan Felda dalam Parlimen Bera masih merupakan kubu kuat Barisan Nasional (BN).
Perkara ini diakui Pengerusi Barisan Nasional (BN) Parlimen Bera, Datuk Seri Ismail Sabri Yaakob apabila kerusi BN tidak pernah kalah dalam pilihanraya-pilihanraya sebelum ini terutamanya di Felda Gugusan Tembangau.
“Kalau ditakdirkan, dengan izin Allah, saya akan bertanding lagi sebagai calon Parlimen Bera, saya tahu Gugusan Tembangau ini merupakan kubu kuat saya di Bera ini.
“Saya tidak pernah kalah di Gugusan Tembangau. Kalau dulu undi majoriti ialah 600, jadi Insya Allah, kalau ikut sasaran boleh dapat 1,000 majoriti,” katanya semasa Program Moh Ngeteh Bersama Komuniti Gugusan Tembangau, di Felda Tembangau 3, Bera, hari ini.
Lebih 1,500 penduduk di sekitar Felda Gugusan Tembangau hadir ke program itu untuk bertemu dengan Perdana Menteri.
Pada program itu Ismail Sabri meluluskan sebanyak RM200,000 kepada Masjid Felda Tembangau bagi pembinaan Balai Lintang untuk kemudahan musafir bermalam sekiranya mereka berada di kawasan tanah rancangan itu.

Ismail Sabri berkata, walaupun UMNO Cawangan di Felda tersebut tidak mensasarkan jumlah majoriti kemenangan pada Pilihan Raya Umum ke-15 (PRU15), namun beliau yakin memperolehi kemenangan majoriti berdasarkan hubungan baiknya dengan penduduk di situ. -KOSMO! ONLINE.


Kereta terbang Alef selesaikan masalah kesesakan lalu lintas
Oleh KOSMO!

22 Oktober 2022, 9:00 pm
SACRAMENTO, CALIFORNIA – Sebuah syarikat pengangkutan elektrik berpangkalan di California memperkenalkan model ‘kereta terbang sebenar pertama di dunia’ berharga sekitar AS$305,221 (RM1.45 juta) yang sedia digunakan tidak lama lagi, lapor akhbar Daily Star semalam.
Alef Aeronautics memperkenalkan kereta terbang Model A yang bukan sahaja boleh dipandu di jalan raya, tetapi berlepas dan terbang di udara untuk mengelakkan kesesakan lalu lintas pada waktu puncak.
Syarikat itu berkata, Model AS adalah satu-satunya kereta terbang yang boleh melakukan kedua-dua fungsi itu.
Model A menggunakan infrastruktur bandar sedia ada bagi mengawal pemanduan dan mencari tempat letak kereta tetapi Alef Aeronautics berharap, ia mampu dipandu di lebuh raya langit pada masa hadapan.
Mereka merancang untuk membuat penghantaran pertama Model A pada tahun 2025 setelah membuka tempahan Rabu lalu.
Disifatkan sebagai penyelesaian kepada isu kesesakan lalu lintas zaman moden, Model A mempunyai jarak pemanduan 321.9 kilometer (km) di daratan dan 177 km di udara.

“Kereta terbang Alef merupakan penyelesaian moden untuk keperluan pengangkutan bandar dan luar bandar pada abad ke-21 kerana ia pengangkutan terpantas dan paling mudah pernah dicipta untuk bergerak dari tempat berlepas ke destinasi akhir.
“Dengan membolehkan pengguna memilih mod memandu atau terbang, kereta terbang Alef berfungsi memberi laluan optimum bergantung kepada keadaan jalan, cuaca dan infrastruktur,” kata Pegawai Eksekutif Alef, Jim Dukhovny.
Syarikat itu telah menjalankan ujian penerbangan prototaip bersaiz penuh Model A sejak 2019 selain mengusahakan kereta terbang sejak 2015 dan disokong oleh sebilangan pelabur berprofil tinggi. – Agensi


Final Piala AFC: KL City tewas kepada Al Seeb 0-3
Oleh MUHAMAD ARDIE PUTRA SUHAIMI

22 Oktober 2022, 9:02 pm
KUALA LUMPUR – Harapan Kuala Lumpur City (KL City) untuk mencipta sejarah menjulang trofi Piala AFC buat kali pertama tidak kesampaian apabila tewas 0-3 kepada wakil Oman, Al Seeb pada aksi final di Stadium Nasional Bukit Jalil sebentar tadi.
Pada saingan berprestij Asia itu, skuad KL City kendalian Bojan Hodak membariskan kesebelasan terbaik dengan menyenaraikan dua pemain import sensasi, Paulo Josue dan Romel Morales selain tonggak tempatan, Zhafri Yahya.
Skuad Warga Kota terlebih dahulu mencipta peluang terbaik menerusi Zhafri pada minit ke-18 tetapi percubaan yang dilakukan berjaya ditepis penjaga gol Al Seeb, Ahmed Faraj.
Tersentak dengan serangan tersebut, pasukan pelawat memperkemaskan jentera serangan dan meraih gol pembukaan menerusi sepakan penjuru yang dilakukan oleh Ali Sulaiman Al Busaidi pada minit ke-22.
Jaringan tersebut menyaksikan pemain KL City hilang keyakinan apabila kerap melakukan kesilapan selain hantaran yang dilakukan juga tidak menemui sasaran yang tepat.
Al Seeb menggandakan kelebihan menerusi tandukan Abdul Aziz pada minit ke-36 untuk memastikan penjaga gol tuan rumah, Kevin Ray Mendoza tewas buat kali kedua.

Bersambung pada separuh masa kedua, KL City sekali lagi bermula dengan rentak positif dengan Josue bijak merencanakan serangan awal ke kubu pasukan dari Asia Barat itu.
Namun, rembatan percuma yang dilakukan oleh Josue pada minit ke-55 mudah diselamatkan oleh Faraj.
Juara Piala Malaysia musim lepas itu terus mengasak untuk merapatkan kedudukan tetapi tandukan yang dilakukan Morales berjaya ditepis oleh Faraj.
Al Seeb akhirnya melebarkan jurang gol dengan meledak buat kali ketiga hasil percubaan yang dilakukan oleh Muhsen Al-Ghassani menerusi serangan balas pantas menarik pada minit ke-69.
Kedua-dua pasukan saling berbalas serangan ketika 20 minit terakhir perlawanan tetapi keputusan 3-0 kekal sehingga wisel penamat ditiupkan.
Kelab Al Seeb berjaya mencipta sejarah menjadi pasukan dari Oman pertama menjuarai trofi Piala AFC dalam sejarah negara itu.
KL City pula gagal mengulangi ‘magis’ yang dilakukan oleh Johor Darul Ta’zim (JDT) yang menjadi kelab Malaysia dan Asia Tenggara pertama menang Piala AFC pada edisi 2015. – KOSMO! ONLINE
Kapsyen: Zhafri Yahya antara tunjang pasukan KL City meskipun tewas pada aksi final Piala AFC dengan kekalahan 0-3 kepada kelab Al Seeb di Stadium Nasional Bukit Jalil sebentar tadi. -KOSMO! ONLINE.


Liverpool diaibkan kelab tercorot EPL
Oleh KOSMO!

22 Oktober 2022, 9:35 pm
NOTTINGHAMSHIRE – Liverpool tewas mengejut 0-1 kepada pasukan yang menghuni kedudukan tercorot Liga Perdana Inggeris (EPL), Notthingham Forest di City Ground sebentar tadi.
Lebih memalukan apabila ia adalah kekalahan pertama The Reds kepada Forest dalam tempoh 26 tahun selepas pernah diaibkan dengan keputusan sama pada 23 Mac 1996.
Kekalahan di tangan pendatang baharu EPL itu menjejaskan peluang Liverpool yang berhasrat untuk menempatkan diri dalam kelompok empat teratas apabila kekal di tempat ketujuh ketika ini.
Ketiadaan penyerang Uruguay, Darwin Nunez ternyata meninggalkan impak besar kepada jentera serangan Liverpool untuk menewaskan penjaga gol Forest, Dean Henderson.
Biarpun memegang lebih 70 peratus penguasaan padang tetapi skuad bimbingan Jurgen Klopp itu hanya berupaya melakukan tujuh percubaan tepat daripada keseluruhan 15 sepanjang 90 minit perlawanan tersebut.
Sebaliknya, penyerang Nigeria, Taiwo Awoniyi mencuri tumpuan apabila muncul wira Forest dengan gol tunggal perlawanan pada minit ke-55.

Kejayaan tersebut amat bermakna buat skuad bimbingan Steve Cooper itu yang akhirnya berjaya menamatkan kemarau sembilan perlawanan EPL berturut-turut tanpa sebarang kemenangan.
Kali terakhir Forest merakam kemenangan dalam kancah EPL adalah ketika menumpaskan West Ham United 1-0, juga di City Ground pada 14 Ogos lalu.
Liverpool perlu terpaksa menanggung hakikat perit apabila mencatat kekalahan pertama daripada tiga perlawanan dalam semua kejohanan sejak tewas 2-3 kepada Arsenal. – KOSMO! ONLINE


Lelaki bunuh, kerat teman wanita sebelum buang mayat dalam tandas
Oleh KOSMO!

22 Oktober 2022, 8:30 pm
BANDAR RAYA MEXICO – Seorang lelaki di Mexico dijatuhi hukuman penjara 70 tahun kerana membunuh teman wanitanya sebelum membuang cebisan mayat mangsa yang dikerat ke dalam tandas, lapor akhbar Mirror UK semalam.
Hukuman itu dijatuhkan ketika Mexico mula melaksanakan undang-undang lebih keras bagi membanteras jenayah pembunuhan ke atas wanita.
Erik Francisco Robledo, 46, dijatuhi hukuman itu oleh seorang hakim di Penjara Lelaki Oriente selepas didapati bersalah membunuh Ingrid Escamilla Vargas, 25, pada 9 Februari 2020.
Robledo memberitahu polis bahawa dia membunuh teman wanitanya sebelum memotong dan mengepam cebisan mayat mangsa ke dalam tandas.
Menurut laporan, jiran tertuduh menghubungi Setiausaha Keselamatan Rakyat (SSC) apabila melihat lelaki itu keluar dari bangunan tempat tinggalnya dalam keadaan berlumuran darah.
Menerusi satu rakaman semasa penahanannya, Robledo dimasukkan ke dalam sebuah kereta dengan kepala yang berbalut dan dada yang berdarah sambil bercakap dengan seorang anggota polis.

“Kami mula bertengkar dan bergaduh. Dia berkata mahu membunuh saya dan saya menyuruh dia melakukannya.
“Dia (Vargas) mengambil pisau dan menikam saya. Saya menyuruh dia menikam lebih kuat dan dia melakukannya dua kali lagi.
“Saya menggunakan pisau yang sama untuk menikam kerongkongnya. Saya membuang bahagian mayatnya ke dalam sistem saliran kerana berasa malu,” kata Robledo dalam rakaman itu.
Robledo ditangkap sejurus selepas pembunuhan itu, tetapi perbicaraan mahkamah ditangguhkan sehingga dua tahun kemudian. Proses mahkamah berlangsung lebih 26 perbicaraan dan akhirnya berakhir kelmarin.
Robledo didapati bersalah dan dijatuhi hukuman penjara selama 70 tahun iaitu tempoh maksimum yang boleh ditetapkan kepada seseorang penjenayah di Mexico. – Agensi


Jepun larang wanita bujang, lesbian miliki anak sendiri
Oleh KOSMO!

22 Oktober 2022, 7:30 pm
TOKYO – Satu undang-undang baharu di Jepun akan berkuat kuasa akhir tahun ini bagi menghalang golongan lesbian dan wanita bujang daripada mempunyai anak menerusi proses pendermaan sperma, lapor laman berita Wion News semalam.
Pasangan lesbian dan wanita bujang bergantung kepada pendermaan sperma untuk memiliki anak sejak sekian lama, namun tiada undang-undang bagi mengawal prosedur tersebut.
Undang-undang baharu itu akan mencegah golongan berkenaan daripada menjadi ibu bapa. Agensi berita AFP melaporkan bahawa ia bertujuan untuk mengawal selia prosedur terbabit, melindungi hak kanak-kanak untuk mengenal pasti ibu bapa kandung mereka dan mengehadkan penerima daripada penderma sperma tunggal.
Undang-undang itu hanya membenarkan proses tersebut untuk pasangan suami isteri dengan kebanyakan mereka sukar mendapatkan zuriat kerana pasangan lelaki tidak subur.
Jepun tidak mengiktiraf perkahwinan sejenis. Wanita bujang yang ingin bersalin dan wanita lesbian jelas tidak berpuas hati dengan undang-undang itu kerana merasa hak mereka untuk mendapat anak telah dirampas.
Persatuan Obstetrik dan Ginekologi Jepun (JSOG) ialah agensi bertanggungjawab mengawal institusi menawarkan pendermaan sperma serta inseminasi.

Pasangan yang mempunyai anak melalui proses pendermaan sperma juga khuatir anak mereka akan mendapat stigma kerana dilahirkan dengan cara tersebut. Undang-undang itu boleh mewujudkan persekitaran di mana semua kanak-kanak yang dilahirkan sebelum penggubalannya  mungkin dipandang rendah oleh masyarakat.
Wakil rakyat pemerintah, Kozo Akino berkata, hak kanak-kanak paling mudah dilindungi oleh ibu bapa yang berkahwin secara sah.
“Teknologi bantuan pembiakan tidak seharusnya mengorbankan kesejahteraan kanak-kanak,” katanya. – Agensi


KPKT fokus pembinaan PPR
Oleh AZIZAH SHAFIEI

22 Oktober 2022, 9:24 pm
BERA – Kerajaan memfokuskan pembinaan Program Perumahan Rakyat (PPR) bagi memastikan aspek ketersediaan perumahan rakyat dipenuhi khusus bagi memanfaatkan golongan B40 bagi mencapai hasrat ‘Satu Keluarga Satu Rumah’.
Menteri Perumahan Dan Kerajaan Tempatan, Datuk Seri Reezal Merican Naina Merican berkata, pembangunan projek PPR ini adalah selari dengan agenda kerajaan dalam memastikan 500,000 unit rumah mampu milik dapat disediakan di seluruh negara sepanjang tempoh Rancangan Malaysia Ke-12.
“Sebanyak 156 projek PPR yang meliputi hampir 100,000 unit kediaman dengan peruntukan berjumlah RM8.6 bilion telah dibangunkan sehingga 31 Ogos tahun ini.
“Bagi projek PPR di Bera pula, sebanyak RM234 juta diperuntukan bagi membangunkan PPR Bera di atas tanah seluas 36 hektar meliputi 1,000 unit rumah jenis teres satu tingkat termasuk 10 unit rumah bagi golongan Orang Kelainan Upaya (OKU).
“PPR ini bukan sahaja dilengkapi dengan pelbagai kemudahan asas seperti masjid, taska, dewan serbaguna tetapi juga sebuah ‘fibre to the home’ (FTTH) akan dipasang di setiap unit rumah PPR di sini,” katanya ketika berucap pada Majlis Pecah Tanah Program Prumahan Rakyat (PPR) yang disempurnakan oleh Perdana Menteri, Datuk Seri Ismail Sabri Yaakob di Bera, hari ini.
Ujarnya, kerajaan sentiasa peka dengan keadaan ekonomi semasa dan kebajikan rakyat menyaksikan bermula April 2022, kadar kelayakan permohonan PPR telah dinaikkan daripada RM3,000 kepada RM5,000.

“Projek PPR Bera ini dilihat sebagai satu manifestasi dan kerjasama erta di antara kerajaan Persekutuan Dan kerajaan negeri dalam usaha menyediakan kediaman yang selesa dan mampu milik kepada keluarga Malaysia.
“Kerajaan Persekutuan akan membantu dari segi pemberian subsidi dan kerajaan negeri akan menyediakan tanah, selaras dengan keputusan Majlis Perumahan Milik Negara (MPMMN) bagi merealisasikan rumah mampu milik,”katanya.
Dalam perkembangan lain, Reezal Merican berkata, negeri Pahang merupakan negeri yang mempunyai bilangan projek PPR tertinggi di Semenanjung Malaysia iaitu sebanyak 31 buah projek yang menyumbang kepada lebih 4,000 unit rumah.
Ujarnya, setakat ini, sebanyak tiga buah projek PPR di Pahang dalam proses pembinaan iaitu di PPR Tahan Jerantut, Rumah Malaysia Lanchang Dan PPR Beserah Sungai Karang, Kuantan. -KOSMO! ONLINE.


Pihak berkaitan perlu dilandasan sama, atasi isu aset pertahanan usang
Oleh IVAN AMIRUL

22 Oktober 2022, 9:14 pm
KOTA KINABALU – Menteri Kanan (Pertahanan) Datuk Seri Hishammuddin Tun Hussein menyatakan kementeriannya, Kementerian Kewangan serta semua pihak berkaitan perlu berada di landasan sama dalam usaha menyelesaikan isu berkaitan aset pertahanan usang yang dihadapi Tentera Laut Diraja Malaysia (TLDM).
“Semua pihak terlibat perlu tahu keutamaan dalam soal pertahanan negara selain menjaga kebajikan anggota tentera.
Hishammuddin bersama warga Kem Lok Kawi ketika lawatan kerja ke kem berkenaan hari ini.
“Kita tidak boleh bercakap mengenai aset pertahanan hari ini tetapi dalam masa sama mahu cari berbilion ringgit untuk membina rumah, hospital untuk anggota malahan sekolah untuk anak anggota kita juga perlu dibincangkan.
“Selain itu, memiliki banyak aset namun tiada duit untuk penyelenggaraan juga suatu isu.
“Oleh itu, kita harus mencari pendekatan yang menyeluruh dan segalanya berkisar tentang kestabilan negara.
Hishammuddin bergambar kenangan bersama warga kem.
“Sekiranya negara stabil, kita akan lebih mudah membuat perancangan,” katanya.

Beliau berkata demikian ketika sidang media sempena lawatan kerja ke Kem Lok Kawi hari ini.
Turut hadir Menteri Sains, Teknologi dan Inovasi Sabah Datuk Yakub Khan, dan Menteri Pembangunan Masyarakat dan Kesejahteraan Rakyat Sabah Datuk Shahelmey Yahya.
Terdahulu, Panglima Tentera Laut Laksamana Tan Sri Mohd Reza Mohd Sany berkata aset TLDM sudah berusia serta kurang daya tempur dan tanpa peruntukan mencukupi menjejaskan keupayaan untuk mengekalkan tahap kesiagaan keselamatan tinggi dan bertindak terhadap sebarang ancaman.
Sementara itu, Hishammuddin memaklumkan kerajaan juga pada masa ini sedang berusaha untuk mendapatkan kumpulan kedua Littoral Mission Ship (LMS) lengkap dengan persenjataan yang sesuai bagi mengatasi isu aset usang TLDM.


Memang gementar, saya tak tipu – Jaclyn Victor
Oleh NUR EMIRA SAIZALI

22 Oktober 2022, 8:00 pm
PETALING JAYA – Meskipun sudah memenangi banyak anugerah, penyanyi terkenal Jaclyn Victor mengakui perasaan gemuruh sangat menebal dalam diri setiap kali menyertai pertandingan nyanyian.
Akuinya yang mesra disapa sebagai Jac, ramai yang menyangka dia berbohong tentang rasa gementar ketika membuat persembahan susulan sering berjaya memberikan yang terbaik kepada penonton.
“Orang cakap saya tipu tentang rasa gemuruh ini tetapi tidak sebenarnya.
“Ini bukan tabiat tetapi perasaan ini hadir secara semula jadi kerana terlalu banyak berfikir untuk memberikan persembahan terbaik kepada semua,” katanya.
Pelantun lagu Gemilang itu mengakui bahawa terlalu banyak berfikir tentang persembahan bukan satu perkara yang bagus untuk seorang penyanyi terutama yang menyertai sebuah pertandingan sepertinya.
“Ini satu hal yang tidak sihat sebenarnya namun apabila terlalu berfikir untuk memberikan yang terbaik, benda itu buat saya tertekan.

“Saya tidaklah terlalu tertekan dengan harapan peminat dan komen juri. Gemuruh masuk pertandingan ini memang lain macam, berbeza dengan persembahan lain.
“Orang selalu minta saya tenang tetapi cuba mereka berdiri di atas pentas itu, barulah tahu apa rasanya. Saya juga manusia biasa seperti orang lain,” ujarnya.
Jac berkata demikian ketika ditemui pada konsert mingguan Gegar Vaganza musim kesembilan (GV9) baru-baru ini.
Minggu lalu, Jac berjaya meraih kedudukan pertama pada konsert minggu kelima GV9 selepas mendapat markah tertinggi menerusi persembahan duet lagu Cinta bersama Aina Abdul.
Sejak menyertai GV9, Jac merupakan antara peserta yang disebut-sebut bakal merangkul gelaran juara untuk musim kali ini.- KOSMO! ONLINE


Caprice enggan komen pasal Sakinah, sibuk tulis saman
Oleh MUHAMMAD HAIKAL RAMLI

22 Oktober 2022, 6:24 pm
PETALING JAYA – Penyanyi rap, Caprice enggan menuruti permintaan netizen yang memintanya untuk mengulas isu berkaitan Sharifah Sakinah dan suaminya.
Menerusi hantaran terbaharu penyanyi rap sensasi di laman Instagram miliknya menyatakan beliau enggan mengulas dan campur tangan dengan isu konflik penceraian yang melibatkan Sharifah Sakinah dan suaminya.
Dia menjelaskan di ruangan kapsyen bahawa beliau sedang sibuk menulis surat saman.
“Sorry (maaf) gang, tengah sibuk tulis saman,” tulisnya sebagai kapsyen.
Tinjauan Kosmo! di ruangan komen hantaran tersebut, rata-rata peminatnya dan juga netizen meninggalkan pelbagai reaksi dan komen. Terdapat juga netizen yang mengusik Caprice dengan komen-komen yang lawak.
“Cap isu kucing berak depan rumah ni macam mana? Kita sakit hati,” komen seorang netizen.

“Ini bukan Caprice yang kita kenal ni,” tulis seorang netizen lagi.
“Bukan peguam ke yang kena tulis surat saman tu? Caprice dah jadi peguam juga ke tulis surat saman sendiri? Serba boleh sungguh Cap ni,” komen netizen yang lainnya.
Untuk rekod, Caprice cukup terkenal dengan mengulas dan memperjuangkan isu-isu hangat yang tular di media sosial dan terbaharu beliau dipercayai akan mengambil tindakan saman kepada Mydin kerana menggunakan namanya sebagai jenaka. – KOSMO! ONLINE.


Polis mengaku curi lebih 100 senjata api balai
Oleh KOSMO!

22 Oktober 2022, 5:49 pm
BANGKOK – Seorang pegawai polis di wilayah Nonthaburi, Thailand mengaku mencuri lebih 100 senjata api dari bilik simpanan senjata sebuah balai polis, lapor laman berita Thaiger semalam.
Pegawai berkenaan, Chaowalit Pumkajorn ditahan atas tuduhan mencuri selepas ditangkap di wilayah Nong Khai.
Menurut laman berita Thai PBS World, pegawai berkenaan dituduh menjual dan menggadaikan senjata api yang dicurinya dari bilik stor balai polis daerah Pak Kret sejak lima tahun lalu.
Chaowalit berkata, dia mengambil dua hingga tiga senjata api pada satu masa tetapi menipu dengan mengatakan bahawa senjata itu diedarkan kepada pegawai-pegawai polis di balai berkenaan.
Lelaki itu cuba melarikan diri ke Laos selepas siasatan dijalankan yang mengaitkan dia sebagai punca kehilangan senjata itu.
Menurut timbalan ketua polis Thailand, Surachate Hakparn, lelaki itu telah diterbangkan ke Bangkok untuk disoal siasat. Beliau berkata, kes itu harus dijadikan pengajaran kepada ketua-ketua balai polis lain yang perlu sentiasa memeriksa inventori senjata mereka.

Sebuah beg berisi 27 pucuk pistol dilaporkan diletakkan di hadapan balai polis tersebut dengan beberapa pegawai berkata, ia dipercayai sebahagian daripada senjata yang dicuri. Menurut mereka, pemiliknya pasti memulangkan senjata itu kerana bimbang akan didakwa. – Agensi


Wanita rentung dikenal pasti Penolong Pegawai Perubatan Hospital Putrajaya
Oleh TUAN NURHIDAYAH TUAN AB.GHANI

22 Oktober 2022, 5:47 pm
KUALA LUMPUR – Pemandu kereta yang rentung dalam kemalangan di Kilometer 10.8, Lebuh Raya Kuala Lumpur-Putrajaya di sini pagi tadi dikenal pasti wanita tempatan berusia 28 tahun yang bertugas sebagai Penolong Pegawai Perubatan di Hospital Putrajaya.
Ketua Polis Daerah Cheras, Asisten Komisioner Zam Halim Jamaludin berkata, petugas Kaunter Aduan Trafik Kuala Lumpur menerima maklumat berhubung kemalangan itu pada pukul 6.50 pagi.
“Siasatan awal mendapati nahas berlaku apabila kereta jenis Perodua Bezza berhenti di lorong kecemasan. Sebuah lagi kereta iaitu Proton Saga melanggar kenderaan tersebut dari arah belakang.
“Akibat pelanggaran itu, kereta Perodua Bezza dipandu mangsa terbabas dan merempuh pembahagi jalan sebelum terbakar,” katanya.
Menurut beliau, empat penumpang kereta Perodua Bezza dapat menyelamatkan diri manakala pemandunya tersepit di tempat duduk.
“Mangsa yang gagal menyelamatkan diri meninggal dunia di tempat kejadian. Siasatan mendapati kesemua penumpang kereta merupakan sahabat si mati,” katanya dalam kenyataan di sini hari ini.

Kes disiasat di bawah Seksyen 41(1) Akta Pengangkutan Jalan 1987.
Orang ramai untuk mempunyai maklumat diminta menghubungi Pegawai Penyiasat Trafik, Inspektor Ahammad Sadiq Yusoff di talian 013-4545679 atau mana-mana balai polis berdekatan.
Terdahulu Kosmo! Online melaporkan sebuah kereta musnah dengan seorang wanita ditemui rentung di bahagian tempat duduk pemandu. – KOSMO! ONLINE.


Melaka cadang tidak jadikan sekolah PPS pusat mengundi
Oleh DIYANATUL ATIQAH ZAKARYA

22 Oktober 2022, 5:13 pm
MELAKA – Melaka mencadangkan sekolah yang dijadikan pusat pemindahan sementara (PPS) bagi bencana banjir tidak dibuka sebagai pusat mengundi Pilihan Raya Umum ke-15 (PRU15) pada 19 November ini.
Pengerusi Jawatankuasa Pendidikan, Teknologi dan Telekomunikasi negeri Datuk Rais Yasin berkata, perkara itu telah dibincangkan bersama agensi terlibat pada baru-baru ini.
“Dalam mesyuarat tempoh hari memang kita bincang tentang itu, saya minta Jabatan Pendidikan Negeri Melaka (JPNM) untuk pastikan daripada pihak Kementerian Pendidikan, mana-mana sekolah yang terlibat menjadi PPS tidak dijadikan pusat pengundian.
“Bukan sahaja di Melaka kita yakin banyak lagi negeri-negeri lain kalau betul-betul banjir berlaku akan jadi masalah lebih besar kalau tempat itu dijadikan tempat mengundi dan PPS,” katanya.
Beliau berkata demikian ketika ditemui pemberita selepas Program Isi Minyak Motosikal Percuma DUN Paya Rumput di Petronas Taman Rambai Utama, Bukit Rambai di sini, hari ini.
Tambahnya, dia bagaimanapun menyerahkan kepada pihak Suruhanjaya Pilihan Raya (SPR) dan Kementerian Pendidikan (KPM) untuk menilai serta memutuskan perkara tersebut.

“Cadangan ini juga dibuat atas faktor saiz atau kapasiti sesebuah sekolah yang dijadikan PPS, sebagai contoh Sekolah Kebangsaan Krubong yang tidaklah begitu besar, jadi bagaimana ia hendak dijadikan tempat mengundi,” katanya. – KOSMO! ONLINE


‘Kereta berhias’ masuk kampung 5 tahun sekali
Oleh KOSMO!

22 Oktober 2022, 6:19 pm
PETALING JAYA – Seperti sudah menjadi kewajipan apabila tibanya musim Pilihan Raya Umum (PRU), maka berduyunlah kerja amal dari wakil rakyat untuk rakyat.
Setelah kerajaan membubarkan parlimen baru-baru ini, segala kemudahan rakyat mulai muncul tidak kira di bandar mahupun di kampung.
Rata-rata tempoh sehingga PRU15 yang dijadualkan pada 19 November ini menjadi detik penting kepada YB-YB (yang berhormat) yang sebelum ini sukar dicari namun kali ini jangan terkejut jika mereka berada di hadapan rumah anda.
Ketika ini di media sosial, beberapa keping gambar yang menyaksikan jentera-jentera berat yang jarang digunakan kini aktif berkerja.
Beberapa foto menunjukkan jentera-jentera yang dipanggil ‘kereta berhias’ itu melakukan kerja-kerja penurapan didakwa dilakukan di sebuah negeri di Pantai Timur.
Kebanyakkan pengguna media sosial Facebook turut memperli situasi tersebut yang jarang berlaku dan hanya berlaku dalam tempoh lima tahun sekali.

“Aku dah cakap, benda ni dalam lima tahun sekali je aktif. Ini tak kira jalan kecil ke besar ke semuanya akan diturap, hidup YB,” jelas Adam Radzi.
“Wah, kereta berhias dah masuk kampung. Biasalah kereta-kereta ini jarang muncul. Itu yang ekslusif sikit.
“Ini kalau ada apa-apa masalah telefon sahaja, pasti wakil rakyat akan terpacak di hadapan rumah kita,” kata Angah Ramli. – KOSMO! ONLINE.


Malaysia sambar pingat kedua Kejohanan Berbasikal Para Dunia
Oleh MUHAMMAD ZUHAILY BADLISHAH

22 Oktober 2022, 4:37 pm
KUALA LUMPUR – Malaysia menambah koleksi pingat kedua pada Kejohanan Berbasikal Para Dunia 2022 di Perancis, kali ini menerusi kejayaan Mohamad Yusof Hafizi Shaharuddin.
Yusof Hafizi menaiki podium pingat gangsa selepas mencatat rekod peribadi terbaik satu minit 14.860 saat (s) dalam acara 1 kilometer (km) ujian masa MC1 di Velodrom Nasional yang bertempat di Saint-Quentin-en-Yvelines semalam.
Pingat emas acara itu menjadi milik pelumba Great Britain, Ruddock Sam, manakala perak pula berjaya dimenangi Ten Argiles Ricardo dari Sepanyol.
YUSOF HAFIZI berjaya menyumbang pingat gangsa menerusi acara 1km ujian masa MC1 pada Kejohanan Berbasikal Para Dunia 2022 di Perancis semalam.
Malaysia sebelum ini meraih pingat perak menerusi acara pecut tandem berpasukan campuran yang dibarisi Nur Suraiya Muhammad Zamri-Farina Shawati Mohd. Adnan (jurumudi) dan Muhd. Khairul Hazwan Wahab-Muhd. Khairul Adha Rasol (jurumudi) pada Khamis lalu.
Dua kejayaan itu sememangnya meningkatkan semangat atlet-atlet berbasikal para negara termasuk gandingan Nur Azlia Syafinaz Mohd. Zais dan jurumudi, Nurul Suhada Zainal.
“Tandem berpasukan (campuran) dapat perak pun dah berikan kami lebih semangat sebenarnya apatah lagi dengan kejayaan gangsa ini.

“Kami masih ada lagi acara-acara di sini. Kami semua akan buat yang terbaik untuk membanggakan nama Malaysia,” kata Suhada ketika dihubungi Kosmo! hari ini.
Ini adalah kejohanan pertama pasukan berbasikal para negara yang merupakan platform terbaik untuk mengumpul mata kelayakan ke Sukan Para Asia Hangzhou 2022 dan Sukan Paralimpik Paris 2024. – KOSMO! ONLINE


Afgan, Noryn Aziz meriahkan Kuching Jazz di Sarawak
Oleh NUR AL-FAIRUZA SYARFA NOR SAIDI

22 Oktober 2022, 6:17 pm
PETALING JAYA – Setelah tertunda akibat pandemik selama dua tahun, acara muzik terkenal, Kuching Jazz kini kembali menghangatkan peminat di Borneo hujung bulan ini dengan penampilan istimewa Afgan.
Menurut Ketua Pegawai Eksekutif Hemisphere Corporation Sdn. Bhd., Mark Ferguson, acara berkenaan menjanjikan pengalaman berbeza ditambah dengan kehadiran artis dari pelbagai negara.
“Pengunjung akan merasakan pengalaman istimewa dalam festival kali ini termasuk persembahan Afgan yang tentunya mendatangkan kelainan tahun ini,” ujar Mark.
Sementara itu, barisan penyanyi jazz Malaysia seperti Noryn Aziz, Leon Sapphire, Ta’Dan, Ky Den dan Ushera akan bersama-sama memeriahkan lagi pentas Kuching Jazz.
Wakil dari Thailand, Phum Viphurit juga akan membuat persembahan kerana program tersebut tidak akan lengkap tanpa kehadiran mereka sangat dinantikan ramai penggemar muzik.
Sehubungan dengan itu, Freyja Garbett dari Australia dan penampilan Dawn Wong dan The Ark Royal dari Singapura yang dijangka akan membawa peminat dari negara masing-masing untuk berhibur bersama dalam pesta muzik jazz terbesar tersebut.

“Kami percaya peminat festival serta genre muzik diketengahkan penghibur yang diterbangkan dari beberapa negara lain seperti Australia, Indonesia, Singapura dan Thailand akan menjadi magnet kepada peminat.
“Kami amat berharap festival muzik ini mendapat sambutan hangat selepas dua tahun ditangguhkan akibat terkesan wabak Covid-19 dan berbangga dapat mengembalikan pengajuran Kuching Jazz,” jelasnya lagi.
Penganjur turut mengingatkan bahawa penganjuran Kuching Jazz yang akan berlangsung pada 28 dan 29 Oktober ini juga berbeza dengan Borneo Jazz Festival.
Dalam pada itu, sebagai festival mesra pengunjung, Kuching Jazz dimeriahkan dengan jualan gastranomi dan kraf tangan di bazar untuk memeriahkan suasana sambil mengamati alunan muzik jazz.
Selaku penganjur, Hemisphere Corporation Sdn. Bhd. meyakinkan peminat bahawa pemuzik-pemuzik yang akan beraksi kelak adalah hadiah istimewa bahkan menjanjikan percutian hujung minggu yang ideal di Sarawak.
Terdahulu, festival tersebut pernah menyaksikan kehadiran bintang-bintang jazz dan penghibur terkenal seperti Datuk Sheila Majid, Tompi, Kunto Aji, Baihana, dan Carmen Souza Trio.
Bukan sahaja itu, Siti Navarro, Harvey Malaihollo, Dayang Nurfaizah dan Ning Baizura antara artis yang turut bersama memeriahkan pesta anjuran Hemisphere Corporation. – KOSMO! ONLINE


Dunia sudah terbalik, kekasih isteri ajak rakan belasah suami
Oleh KOSMO!

22 Oktober 2022, 6:30 pm
JAKARTA – Sebuah klip video tular di media sosial Indonesia memaparkan seorang penduduk di Kota Makasar, Sulawesi Selatan diserang sekumpulan lelaki dengan salah seorang pelaku merupakan teman lelaki isterinya, lapor laman berita Suara.com.
Insiden itu dirakam oleh salah seorang pengguna jalan raya dan dimuat naik dalam akaun Instagram @kamerapengawas.id.
Ketika kejadian, beberapa orang kelihatan sedang berlari selain suara wanita kedengaran menjerit.
Menurut akaun tersebut, lelaki yang menjalinkan hubungan sulit dengan isteri mangsa telah mengajak tiga rakan sekerjanya untuk memukul mangsa secara beramai-ramai.
Ia turut memuat naik keadaan mangsa selepas dibawa ke hospital. Terdapat beberapa kesan luka pada  badan mangsa akibat dipukul kumpulan tersebut.
Video berkenaan mendapat perhatian netizen di ruangan komen.

“Dunia terbalik yang dipukul malah suami yang sah,” kata seorang netizen. – Agensi


Polisi tidak boleh sewa dan jual rumah PPR – PM
Oleh MOHD RASDAN AHMAD

22 Oktober 2022, 6:03 pm
Polisi tidak boleh sewa dan jual rumah PPR – PM
ABDUL RASHID ABDUL RAHMAN
BERA – Perdana Menteri Datuk Seri Ismail Sabri Yaakob meminta Kementerian Perumahan dan Kerajaan Tempatan (KPKT) serta kerajaan negeri menetapkan polisi agar pembeli rumah projek perumahan rakyat (PPR) tidak boleh menyewakan rumah mereka.
Beliau berkata, selain itu rumah mampu milik yang dibeli itu juga tidak boleh dijual kepada orang lain bagi memastikan hanya inidvidu yang layak dan memerlukan memiliki rumah berkenaan.
“Saya bagi tahu Menteri Perumahan dan Kerajaan Tempatan, Datuk Seri Reezal Merican dan wakil Menteri Besar supaya jadikan polisi pembeli rumah tidak boleh menyewakannya dan kalau beli jangan berniaga rumah pula.
“Dulu saya tahu di bawah program generasi kedua Felda tujuan kita membina rumah adalah untuk generasi kedua supaya tidak tumpang rumah emak bapa lagi tetapi akhirya dia jual dan sewa kepada orang, dia buat pelaburan rumah itu,”katanya ketika berucap pada majlis perasmian pecah tanah Program Perumahan Rakyat (PPR) Bera di Rejimen Ke-34 Artileri Diraja Kem Bera di sini hari ini.

Pembangunan PPR Bera dengan peruntukan sebanyak RM234 juta melibatkan pembinaan 1,000 unit rumah di kawasan tanah seluas 36 hektar di Bandar 34 di sini.
Dalam pada itu beliau berkata, kerajaan menyedari Keluarga Malaysia berhak memiliki rumah kediaman sebagai keperluan untuk meneruskan kelangsungan hidup.
Justeru katanya, kerajaan komited memastikan penyediaan rumah kediaman yang mencukupi, berkualiti dan mampu dimiliki bagi memenuhi keperluan penduduk yang semakin bertambah.
“Sebagai contoh dalam Bajet 2022, peruntukan sebanyak RM815.4 juta telah disediakan untuk program-program perumahan khususnya kepada golongan berpendapatan rendah ke arah menjayakan agenda Malaysia Berdaya Huni.
“Agenda berkenaan bukan sahaja sejajar dengan Agenda Pembangunan Mampan (SDG) 2030 tetapi juga bertepatan dengan matlamat Keluarga Malaysia yang memastikan tiada siapa yang terpinggir daripada kemajuan negara,”katanya.
Sementara itu beliau berkata, Bajet 2023 yang dibentangkan pada 7 Oktober lalu berjumlah RM372.3 bilion, yang merupakan bajet terbesar dalam sejarah negara menyaksikan kerajaan telah menyediakan Skim Perumahan yang ditawarkan melalui KPKT.
Katanya, ia merangkumi Program Perumahan Rakyat atau lebih dikenali sebagai PPR yang memberikan manfaat kepada 12,400 penghuni baharu dengan peruntukan sebanyak RM367 juta.
Selain itu katanya kerajaan juga merancang Program Rumah Mesra Rakyat melibatkan pembinaan 4,250 unit rumah dengan peruntukan RM358 juta.
“Ketiga adalah Program Penyelenggaraan Perumahan dan Tabung Penyelenggaraan Perumahan Malaysia bagi memastikan keadaan perumahan strata kos rendah dan sederhana yang selamat termasuk menggantikan lif-lif yang rosak dengan peruntukan sebanyak RM90.4 juta.
“Dan keempat ialah Skim Jaminan Kredit Perumahan (SJKP) di mana Kerajaan menyediakan jaminan sehingga RM3 bilion kepada bank bagi memberi akses pembiayaan kepada golongan yang tiada berpendapatan tetap seperti pekerja e-hailing untuk memiliki rumah,”katanya.
Ujarnya, bagi meringankan beban pembeli rumah kali pertama, kerajaan turut bermurah hati melaksanakan pengecualian duti setem 100 peratus yang diumumkan sebelum ini bagi memorandum pemindahan membabitkan kediaman berharga RM500,000 dan ke bawah sehingga akhir 2025. – KOSMO! ONLINE.


Danish cergas menjelang perlumbaan 2 ATC
Oleh MUHAMMAD HELMEE RAMLI

22 Oktober 2022, 6:34 pm
SEPANG – Pelumba cilik negara, Hakim Danish Ramli memberi kelegaan kepada peminat-peminat sukan permotoran tempatan apabila disahkan cergas untuk berlumba pada perlumbaan 2 saingan Asia Talent Cup (ATC) esok.
Pada perlumbaan 1 yang berlangsung di Litar Antarabangsa Sepang (SIC) hari ini, pelumba berusia 15 tahun itu gagal menamatkan saingan apabila terjatuh pada pusingan kelima ketika sedang mendahului perlumbaan.
Hasil insiden tersebut, Danish terpaksa diusung keluar oleh marsyal sebelum dibawa ke Pusat Perubatan SIC, namun dia mampu menarik nafas lega apabila dibenarkan untuk berlumba esok.
“Saya baru sahaja menjalani ujian perubatan dan mereka cakap saya boleh beraksi pada perlumbaan esok. Saya harap semua doakan saya untuk tampilkan tunggangan terbaik dalam perlumbaan itu.
“Pada perlumbaan tadi, saya cuba untuk berada di depan selain menjarakkan diri dengan pelumba-pelumba di belakang. Bagaimanapun, malang untuk saya apabila hilang kawalan dengan jentera,” katanya yang berada di tempat kedua dalam senarai kejuaraan ketika ini.
Selepas Danish terjatuh, pelumba Australia, Carter Thompson menggunakan kesempatan tersebut untuk menguasai perlumbaan dan menamatkan saingan sebagai pemenang, diikuti Rei Wakamatsu dari Jepun serta rakan sepasukannya, Gun Mie.

Insiden yang menimpa Danish sekali gus membuka ruang buat pencabar kejuaraan dari Jepun, Shinya Ezawa untuk memintas kedudukan Danish sebagai pendahulu dengan perbezaan enam mata selepas mengumpul 132 mata.
Justeru, perlumbaan 2 yang akan berlangsung esok dilihat menjadi peluang terbaik buat Danish bagi menebus kekecewaan, sekali gus kembali mendapatkan semula status pendahulu dalam senarai kejuaraan. – KOSMO! ONLINE.


PRU15: Terserah Mahathir hendak berkawan dengan sesiapa
Oleh ABDUL RASHID ABDUL RAHMAN

22 Oktober 2022, 4:00 pm
BERA – Perdana Menteri Datuk Seri Ismail Sabri Yaakob berkata, terserah kepada bekas Perdana Menteri, Tun Dr. Mahathir Mohamad untuk bekerjasama dengan sesiapa sahaja bagi menghadapi Pilihan Raya Umum ke-15 (PRU15) kali ini.
Beliau berkata, Dr. Mahathir yang juga Pengerusi Penaja Gerakan Tanah Air (GTA) mempunyai hak sama ada mahu berkawan dengan Presiden PKR, Datuk Seri Anwar Ibrahim atau DAP.
“Mahathir hendak berkawan dengan sesiapa terserah kepadanya, hendak kawan dengan Anwar ke, DAP ke, terserah kepadanya.
“Sebelum ini pun mereka pernah berkawan,” katanya ketika ditemui pada majlis Penyampaian Sumbangan Perdana Menteri dan Penyerahan Komputer #thetaCares di Dewan Konvensyen Majlis Daerah Bera di sini hari ini.
Semalam, media melaporkan Dr. Mahathir yang juga Pengerusi Parti Pejuang Tanah Air (Pejuang) bersedia untuk bertemu Anwar bagi mengadakan rundingan kerjasama menghadapi PRU15.
Bekas Perdana Menteri itu dipetik berkata, jika perlu memulakan langkah untuk bertemu Anwar, beliau bersedia berbuat demikian demi mengalahkan kejahatan yang sangat merosakkan negara.

Semalam, Anwar dilaporkan sebagai berkata, beliau tidak mempunyai masalah untuk bertemu dan berbincang dengan Dr. Mahathir tentang kerjasama politik menghadapi PRU15.
Pengerusi Pakatan Harapan (PH) itu berkata, perkara yang ditekankan adalah kepentingan melawan Perikatan Nasional (PN) atau Barisan Nasional (BN). – KOSMO! ONLINE


Halim Radzi, Sharifah Husna kini suami isteri
Oleh NUR EMIRA SAIZALI

22 Oktober 2022, 3:36 pm
PETALING JAYA – Dengan sekali lafaz, pasangan pelakon Halim Radzi dan Sharifah Husna selamat bergelar suami isteri dalam sebuah majlis yang berlangsung di kediaman pengantin perempuan di Kajang semalam.
Pada majlis tersebut, Halim atau nama sebenarnya Abdul Halim Radzi Sapari, 26, dinikahkan sendiri oleh bapa Husna, Syed Faizal Syed Mohd.
Halim menyerahkan seutas gelang tangan emas sebagai mas kahwin dan lima dulang hantaran dibalas tujuh daripada pihak pengantin perempuan.
Manakala, wang hantaran pula digantikan dengan sebentuk cincin dan barang kemas.
Bintang drama Jangan Menangis Cinta itu bersyukur pernikahan yang dirancangan sejak Januari lalu berjalan seperti yang diharapkan.
“Alhamdulillah kami selamat bergelar suami isteri semalam.

“Tidak tergambar rasa gemuruh apabila dinikahkan sendiri oleh bapa mentua, memang sangat gementar sehingga rasa sebak dan mengalirkan air mata,” katanya kepada Kosmo! Online hari ini.
Mengenai tidak menghebahkan kepada umum tentang hari bahagianya, Halim berkata dia tidak khuatir semua yang dirancang tidak menjadi kenyataan.
“Bukan tidak mahu berkongsi tetapi kami memilih untuk lebih privasi dan risau juga akan menganggu perjalanan majlis dan sebagainya.
“Kini, fokus kami ialah untuk memastikan rumah tangga yang dibina kekal bahagia dan hingga ke syurga,” uajrnya.
Perihal cahaya mata, mereka tidak mempunyai sebarang perancangan dan menyerahkan rezeki kepada Tuhan.
“Setakat ini kami tidak merancang apa-apa tetapi jika Tuhan berikan rezeki anak dalam tempoh terdekat, kami okey sahaja. Boleh jadi hot mummy dan hot daddy,” katanya lagi.
Kongsinya lagi, majlsi resepsi belah pengantin perempuan akan berlangsung pada 30 Oktober depan di Putrajaya.
Terdahulu, Halim dan Husna sudah menjalinkan hubungan cinta hampir tiga tahun sejak tahun 2020. – KOSMO! ONLINE


Pertandingan menembak kukuhkan hubungan SPRM, petugas media
Oleh EDDY AQMAL MOHAMED HAMIDI

22 Oktober 2022, 3:28 pm
KUALA LUMPUR – Lebih 50 pengamal media mempamerkan bakat menembak dalam pertandingan anjuran Suruhanjaya Pencegahan Rasuah Malaysia (SPRM) di Lapang Sasar Briged Tengah, Pasukan Gerakan Am (PGA) Cheras, di sini hari ini.
Pengarah Bahagian Komunikasi Strategik SPRM, Kamaruddin M. Ripin berkata, pertandingan itu dianjurkan bagi mengukuhkan hubungan antara agensinya dengan pihak media selepas beberapa kali terpaksa ditangguhkan berikutan pandemik Covid-19.
“SPRM amat menghargai kerjasama setiap petugas media dalam membantu agensi penguatkuasaan ini mencegah dan menguatkuasakan aktiviti rasuah.
“Usaha pengamal media dalam mendidik dan menyebar luas mesej serta pendedahan antirasuah melalui laporan berita kepada masyarakat akan terus dihargai,” katanya ketika berucap pada program itu hari ini.
Kamaruddin berkata, SPRM sentiasa komited untuk bekerjasama dengan pelbagai agensi termasuk pengamal media dalam aktiviti-aktiviti pencegahan rasuah.
“Kita akan mengatur beberapa lagi program dalam masa terdekat selaras dengan usaha untuk memastikan kesedaran mengenai amalan salah laku rasuah disebarkan kepada masyarakat.

“Selain itu, ada pelbagai program akan diatur bersama pengamal media tempatan untuk memastikan aspirasi pencegahan rasuah dicapai sehingga ke pelusuk genap masyarakat,” katanya.
Pada acara itu, Wartawan Eksekutif Kosmo!, Eddy Aqmal Mohamed Hamid meraih tempat ketiga pada acara Menembak Tim Pistol dan tempat kesembilan bagi kategori Menembak Individu. – KOSMO! ONLINE


10 lagi mangsa sindiket tipu kerja di Kemboja dibawa pulang
Oleh MOHD RIDZAUDDIN ROSLAN

22 Oktober 2022, 3:32 pm
PUTRAJAYA- Seramai 10 lagi rakyat Malaysia yang berdepan detik hitam di Kemboja apabila menjadi mangsa penipuan sindiket kerja di negara itu berjaya di bawa pulang ke tanah air semalam.
Menurut kenyataan Kementerian Luar Negeri, kesemua mereka tiba di Lapangan Terbang Antarabangsa Kuala Lumpur 2 (KLIA), Sepang dekat sini pada pukul 11.50 malam menerusi pesawat AK535.
Sejurus tiba, kesemua mangsa diserahkan kepada Polis Diraja Malaysia (PDRM).
“Sehingga 21 Oktober 2022 (semalam), seramai 313 warga Malaysia diselamatkan dari Kemboja, Laos, Myanmar dan Thailand.
“Daripada jumlah itu, seramai 255 orang dihantar pulang manakala bakinya 58 orang lagi masih ditahan di depoh tahanan imigresen negara berkenaan sementara menunggu proses pengusiran,” katanya dalam satu kenyataan di sini tadi.
Kementerian Luar Negeri merakamkan penghargaan kepada Kedutaan Besar Malaysia di Phnom Penh dan kerajaan Kemboja kerana terus mengambil tindakan proaktif bagi menyelamat dan mempercepatkan urusan penghantaran pulang mangsa.

“Kementerian melalui perwakilan Malaysia dan agensi-agensi kerajaan negara berkenaan akan terus bekerjasama serta menggiatkan usaha bagi menangani isu sindiket jenayah itu.
“Pada masa sama, warga Malaysia dinasihatkan supaya sentiasa berhati-hati dengan tawaran pekerjaan diterima terutamanya melalui media sosial bagi mengelakkan mereka menjadi mangsa sindiket tersebut,” katanya. -KOSMO! ONLINE


PST2022 usaha semarakkan kesenian negara
Oleh KOSMO!

22 Oktober 2022, 4:22 pm
KUALA LUMPUR – Sempena Panggung Seni Tradisional 2022(PST2022), Kementerian Pelancongan, Seni dan Budaya (MOTAC) melalui agensinya, Jabatan Kebudayaan dan Kesenian Negara (JKKN) mempersembahkan Himpunan Terinai Perlis dengan iaitu Restorasi Terinai Perlis di Dewan Tunku Abdul Rahman, Pusat Pelancongan Malaysia (MaTiC) di sini hari ini.
Program yang berlangsung selama dua hari sejak semalam itu merupakan usaha JKKN bagi memastikan kelestarian seni persembahan tradisional dapat diteruskan dan alternatif kepada langkah
pemeliharaan seni warisan negara.
Ketua Setiausaha MOTAC, Datuk Saraya Arbi menerusi satu kenyataan berkata, program tersebut menjadi serampang dua mata bagi menjadikan Kuala Lumpur sebagai hab persembahan tradisional dan PST merupakan salah satu produk pelancongan negara.
“MOTAC menerusi JKKN sentiasa komited terhadap usaha bagi memartabatkan kesenian tradisional yang unik menerusi program sebegini.
“PST menjadi medium yang sangat bertepatan dalam usaha menyemarakkan seni budaya warisan negara agar tidak lapuk ditelan zaman bahkan terus membara untuk generasi akan datang,” katanya.
PST yang dilaksanakan sejak tahun 2013 menampilkan 51 kesenian tradisional yang merangkumi tarian, muzik dan teater.

“Program ini melibatkan 103 kumpulan kesenian yang menggabungkan pelbagai agensi kerajaan, universiti awam dan Pertubuhan Bukan Kerajaan (NGO).
“Tahun ini PST kembali menemui peminat dengan menyajikan lima pengisian persembahan menarik dan ditunggu-tunggu penggemar seni budaya seluruh Malaysia,” ujarnya lagi.
PST kali ini dimeriahkan dengan Teater Tradisional Wayang Kulit, Himpunan Zapin Alam Melayu, seni pergendangan dan tari etnik Punjabi, muzik dan tarian klasik Cina dan banyak lagi.
Selain itu, program Terinai yang julung kali diadakan turut menghimpunkan pelbagai bentuk tarian inai atau Terinai dalam satu persembahan yang dibimbing oleh pakar artistik Terinai, Dr. Zamin Haroon.
Antara terinai yang bakal dipersembahkan kepada umum ialah Terinai Layang Mas, Terinai Dewa Raja dan Terinai Dudui.
Bagi mendapatkan maklumat dan keterangan lanjut mengenai program tersebut, orang ramai boleh melayari laman sesawang JKKN iaitu www.jkkn.gov.my ataupun boleh layari facebook JKKN melalui pautan www.facebook.com/mysenibudaya. – KOSMO! ONLINE


Aliran trafik di lebuh raya utama masih perlahan
Oleh KOSMO!

22 Oktober 2022, 3:37 pm
PETALING JAYA – Aliran trafik di lebuh raya utama masih perlahan susulan orang ramai pulang ke kampung atau bercuti ke tempat tumpuan berikutan cuti hujung minggu dan cuti Deepavali.
Lembaga Lebuhraya Malaysia (LLM) menerusi Twitter memaklumkan, keadaan trafik di Lebuh Raya Utara – Selatan di beberapa tempat perlahan ketika ini.
“Ia melibatkan Plaza Tol Sungai Besi ke pusat bandar, Putra Mahkota ke Nilai, kawasan rehat dan rawat (R&R) Seremban ke R&R Senawang, Ayer Keroh ke Jasin, Layby Simpang Ringgam ke Sedenak, Senai ke Layby Kulai serta Kempas dan Pasir Gudang ke Dato’ Onn.
“Keadaan sama turut dilihat melibatkan Slim River ke Sungaki, Sungai ke Bidor, Gua Tempurung ke Gopeng (kawasan mendaki), Terowong Menora ke Jelapang, Bandar Baharu ke Layby Sungai Bakap dan Seberang Jaya ke Sungai Dua,” katanya pada ciapan Twitter hari ini.
Dalam masa sama, trafik juga dilaporkan perlahan di Lebuh Raya Kuala Lumpur-Karak (KLK) iaitu sebelum Plaza Tol Gombak menghala ke timur, Gombak ke Terowong Genting Sempah serta Bukit Tinggi ke Lentang.
Sebelum ini Kosmo! melaporkan, pertambahan trafik sehingga 1.9 juta kenderaan dijangka berlaku di semua rangkaian lebuh raya kendalian PLUS Malaysia Berhad (PLUS) sempena cuti umum Hari Deepavali.

Ketua Pegawai Operasi PLUS, Datuk Zakaria Ahmad Zabidi dipetik berkata, jumlah tersebut menunjukkan peningkatan berbanding 1.7 juta kenderaan sehari pada hari biasa. – KOSMO! ONLINE


Siew Fook kekal bertanding di Seremban, Kee Chin di Rasah
Oleh ZAKKINA WATI AHMAD TARMIZI

22 Oktober 2022, 3:49 pm
SEREMBAN – DAP kekal mempertaruhkan dua penyandang kerusi Parlimen yang dimenangi sebelum ini sebagai calon Pakatan Harapan (PH) pada Pilihan Raya Umum Ke-15 (PRU15) kelak.
Mereka ialah, Loke Siew Fook di Parlimen Seremban dan Cha Kee Chin di Parlimen Rasah.
Perkara tersebut diumumkan sendiri oleh Siew Fook yang juga merupakan Setiausaha Agung DAP .
“Bermula hari ini, saya akan mula mengumumkan calon-calon bermula di Negeri Sembilan dan negeri lain pada masa akan datang. Secara umumnya, saya akan mengikut negeri, kami tidak akan mengumumkan secara serentak, ia akan dilaksanakan secara berperingkat.
“Calon akan mengetahui apabila ia apabila diumumkan nanti. Di Negeri Sembilan, dua calon yang diumumkan adalah merupakan penyandang pada kerusi masing-masing,” katanya kepada pemberita selepas merasmikan Majlis Pembukaan Bilik Gerakan Utama (BGU) Pakatan Harapan Parlimen Rasah hari ini.
Siew Fook dalam pada itu menjelaskan, setakat ini, ada beberapa negeri hanya akan dimuktamadkan calon mereka selepas mesyuarat yang akan diadakan.

“Sudah tentu akan ada muka baharu dengan kombinasi muka lama, muka yang tidak begitu lama pun ada.
“Tempoh pengumuman calon bermula dari sekarang sehingga sebelum hari penamaan calon dalam tempoh dua minggu ini. Jadi kami akan umumkan berperingkat mengikut negeri dan ada tempat mungkin mengikut kawasan spesifik, ini merupakan strategi kami,” katanya.
Siew Fook merupakan Ahli Parlimen Seremban selama dua penggal iaitu sejak Pilihan Raya Umum Ke-13 manakala Kee Chin telah sepenggal berkhidmat di Parlimen Rasah.
Sementara itu, Siew Fook menyifatkan pemilihan Pengerusi PH Negeri Sembilan, Datuk Seri Aminuddin Harun sebagai calon PH di Parlimen Seremban merupakan satu pilihan yang tepat.
“Aminuddin adalah calon yang paling sesuai untuk menggantikan Datuk Seri Anwar Ibrahim. Ia satu keputusan yang cukup tepat kerana bukan calang-calang calon yang boleh menggantikan Datuk Seri Anwar kerana kali ini Menteri Besar sendiri yang menggantikan beliau.
“Tambahan pula, Aminuddin merupakan Ketua Cabang PKT Port Dickson jadi beliau calon yang paling sesuai untuk bertanding, kampung beliau di situ dan tidak ada apa-apa isu untuk beliau bertanding Parlimen Port Dickson,” katanya lagi. – KOSMO! ONLINE


Jangan politikkan isu Mossad
Oleh WAT KAMAL ABAS

22 Oktober 2022, 3:52 pm
LARUT – Orang ramai tidak perlu menjadikan isu Mossad sebagai bahan propaganda politik bagi mewujudkan naratif negatif kepada umum menjelang Pilihan Raya Umum ke-15 (PRU15).
Menteri Dalam Negeri, Datuk Seri Hamzah Zainudin berkata, orang ramai sebaliknya patut memuji tindakan Polis Diraja Malaysia (PDRM) kerana berjaya menyelesaikan masalah itu tidak sampai 48 jam dan bukannya mempolitikkan isu berkenaan.
“Jadi, apa lagi yang harus kita persoalkan dalam isu ini rasanya tidak perlu ia dijadikan modal untuk dipolitikkan.
“Walaupun dikatakan suspek merupakan ahli Parti Keadilan Rakyat (PKR), pada saya ia bukan salah parti tetapi kesalahan itu adalah terletak kepada individu itu,” katanya kepada pemberita selepas menyampaikan bantuan Deepavali kepada kaum India di Dewan Terbuka Kampung Ulu Sepetang di sini hari ini.
Menurutnya, tidak ada parti yang tahu tentang peribadi ahlinya secara terperinci ketika mereka membuat permohonan keahlian parti.
“Ketika pendaftaran hanya tengok pada kad pengenalan sahaja, mana ada kita selidik satu persatu tentang keperibadian mereka ketika membuat permohonan.

“Jadi dalam isu yang dipolitikkan sekarang ini rasanya tidak kena sekiranya menyalahkan parti sedangkan itu adalah kesalahan individu,” katanya.
Menurut Hamzah, anggota risikan PDRM sentiasa bersiap sedia memantau pergerakan dan aktiviti Mossad di seluruh negara. – KOSMO! ONLINE


Tokan dadah diberkas babit rampasan RM190,200
Oleh TUAN NURHIDAYAH TUAN AB.GHANI

22 Oktober 2022, 3:42 pm
KUALA LUMPUR – Seorang lelaki tempatan ditahan bersama sejumlah dadah dalam serbuan ke atas sebuah rumah di Jalan Sungai Baru, Kampong Bharu di sini semalam.
Ketua Polis Daerah Dang Wangi, Asisten Komisioner Noor Dellhan Yahaya berkata, polis menemui sebanyak 59 kilogram (kg) kanabis, methamphetamine (1kg) dan heroin (450 gram) di dalam rumah suspek yang berusia 57 tahun.
“Nilai dadah yang dirampas adalah RM190,200. Ujian air kencing mendapati suspek positif amfetamin, ketamin dan morfin,” katanya dalam kenyataan hari ini.
Beliau memberitahu, suspek memiliki 15 rekod kes dadah dan pernah ditahan di bawah Seksyen 6(1) Langkah-langkah Pencegahan Khas (LLPK).
Lelaki itu kini disiasat di bawah Seksyen 39B Akta Dadah Berbahaya 1952 dan Seksyen 15(1)(a) akta sama.
Suspek direman tujuh hari bermula hari ini sehingga 28 Oktober ini untuk siasatan lanjut,.

Menurutnya, pihak polis akan terus menjalankan siasatan dan risikan ke atas suspek bagi mengesan suspek lain yang terlibat dalam kegiatan jenayah tersebut. – KOSMO! ONLINE